
„cu mult timp în urmă, într-o galaxie foarte, foarte îndepărtată 


Capitolul 1 


Privit prin perdeaua de ploaie rece şi cenuşie, Templul Jedi în ruină părea mai 
degrabă o înşelătorie a ochiului decât o structură cândva magnifică. Pentru Ferus Olin, 
Templul părea o imagine fantomatică, ca o replică pe un ecran video. Clipi din ochi. 
Avea impresia că întreaga structură se dizolva în fața ochilor săi. 

De la sfârşitul Războiului Clonelor, atât de multe lucruri din viața lui păreau 
ireale şi hiper-reale în acelaşi timp. Ştia că nu era logic, dar avea sens pentru el. La 
un moment dat ducea o viață paşnică pe o lume plăcută, iar în următorul moment era 
un luptător în rezistenţă, apoi prizonier, apoi fugar. Şi cu fiecare nouă întorsătură, se 
trezea întrebându-se: Cum s-a întâmplat asta? 

Revino-ţi, Ferus, îşi spuse el acum. Era aici şi avea o treabă de făcut. Templul 
era mult prea real, ocupat de trupele de şoc Imperiale. Absorbise şocul provocat de 
ocuparea Templului de către Imperiu. Doar că văzând asta, era ca şi cum ar fi fost lovit 
în stomac. Templul i se părea cumva îngrozitor, ca o ființă care primise o rană mortală. 

Fusese cândva ucenic Jedi. Îi părăsise pe Jedi, dar reuşea să recupereze pas cu 
pas ceea ce pierduse — aceea legătură pură cu Forța, aceea loialitate față de colegii săi 
Jedi, sau, acum, de amintirea lor. Vederea Templului în halul acela, răni cea mai 
adâncă parte din el. 

— Ferus? Nu ştiu dacă ai observat, dar plouă. 

Ferus se întoarse spre tovarăşul său, Trever Flume. Dinţii tânărului de 
treisprezece ani clănțăneau. Gluga pe care şi-o trăsese peste părul lui albăstrui nu îl 
ajuta prea mult să rămână uscat. O picătură de ploaie se rostogoli de pe glugă şi îi lovi 
nasul. 

Ploaie era puţin spus. Acum Ferus îşi simțea mantia îmbibată, pielea umedă. O 
parte din antrenamentul său Jedi fusese să învețe cum să fie impermeabil la 
disconfortul fizic. Să simtă ploaia, să simtă frigul, apoi să renunţe la ele. Dar nu mai 
fusese Jedi de mult timp şi trebuia să recunoască faptul că îngheţa. 

— Nu că m-aş plânge, spuse Trever printre dinţii strânşi. Dar nu-mi mai simt 
degetele. Sau picioarele. Şi mi-e foame. Am gheaţă pe păr. Şi sunt... 

— Bine. Am înțeles ideea, spuse Ferus. Doar câteva minute. 

— Bine. Dar dacă îmi cad degetele de la picioare, anunță-mă, bine? Bagă-mi-le 
în buzunar sau ceva de genul ăsta. 

Ferus clătină din cap. Se părea că nu reuşea să scape de Trever. Băiatul se 
ascunsese pe nava cu care evadase Ferus de pe Bellassa, iar lui Ferus îi trebuiseră 
câteva săptămâni să realizeze că Trever nu va mai pleca. Era un copil inteligent şi plin 
de resurse, dar Ferus tot nu era bucuros să-l aibă cu el. Îi oferise opțiunea de a pleca, 
dar Trever nu o acceptase. Ferus nu prea ştiuse ce să facă cu el şi, până să-şi dădea 


seama, el şi Trever rămăseseră împreună. Băiatul avea abilități de stradă şi un fel de 
încăpățânare care se putea transforma în curaj. Erau momente în care chiar se bucura 
să-l aibă alături. 

Ferus privi din nou prin electrobinoclu. Templul era cu siguranță folosit. Îi 
trebuiseră doar câteva ore de stat pe Coruscant pentru a afla bârfele de pe stradă. 
Imperiul folosea Templul ca închisoare pentru Jedii capturați. Existau şoapte că unii 
supraviețuiseră, că alții se întorseseră la Templu înainte ca baliza de avertizare să fie 
dezactivată. Acolo, găsiseră trupe de şoc şi o închisoare Imperială în locul unde fusese 
casa lor. Cel puţin aşa se zvonea. Ferus nu ştia cât de mult din ce aflase era adevărat. 

Obi-Wan Kenobi îi spusese că reuşise să transforme baliza de chemare într-o 
baliză de avertizare înainte să se întoarcă vreun Jedi. Asta nu se potrivea cu povestea 
Imperiului. Deci, o parte din zvonuri erau minciuni. Chiar dacă unii Jedi se 
întorseseră, nu puteau fi mulți. Ferus ştia că aproape toţi fuseseră ucişi în epurare. 

Dar chiar dacă ar fi fost doar unul singur, trebuia să intre şi să vadă. 

Deja bănuia cine se afla înăuntru: Fy-Tor-Ana, o Jedi cunoscută pentru grația 
ei cu sabia de lumină. Ferus îl salvase pe Maestrul Jedi Garen Muln în peşterile de pe 
Ilum, iar Garen îi povestise cum Fy-Tor-Ana îl părăsise şi promisese că se va întoarce. 
Se îndreptase spre Templu şi nu se mai întorsese niciodată. 

Trebuia să fie aici. Dacă ar fi fost liberă, s-ar fi întors la Garen. Ferus nu putea 
decât să tragă concluzia că era fie întemnițată, fie moartă. 

Garen însuşi îşi revenea pe un asteroid ascuns pe care Ferus spera să-l 
transforme într-o nouă bază Jedi. Nu ştia câți Jedi ar fi putut fi în viață, dar aveau 
nevoie de un loc sigur unde să trăiască. 

Observă intrările şi ieşirile navelor Imperiale. De când vechiul hangar fusese 
distrus, construiseră o nouă platformă de aterizare în piața din față, care fusese 
cândva măreață. Aceasta ieşea în evidenţă ca o cicatrice urâtă. 

Nu te mai gândi la ceea ce a fost. Gândeşte-te la următorul pas. 

Deci, era o închisoare. Cunoştea bine închisorile. Era greu să evadezi. Dar nu la 
fel de greu să intri în ele. 

— Ştiu la ce te gândeşti, spuse Trever în timp ce-şi lovea ghetele pentru a-şi 
încălzi picioarele. Te gândeşti că putem s-o facem. 

— Ei bine, putem. 

— Da. Sigur, nicio problemă. Ce înseamnă câteva sute de soldați din trupele de 
şoc? 

Ferus îşi păstră privirea pe Templu. 

— Am un avantaj. 

— În afară de mine? zâmbi Trever. 

— Ei pot să ocupe Templul, dar nu îl cunosc. Nimeni nu-l cunoaşte ca un Jedi. 
Eu pot să fac să intrăm - şi să ieşim. 

— Aşa spui tu. 

Ferus îi aruncă o privire calmă. 

— Ascultă, pot face asta singur. Aş prefera să o fac singur. Putem avea un punct 
de întâlnire... 

— Nu. Vocea lui Trever era firavă. Rămân cu tine. 

Deja avuseseră discuţia asta. Trever văzu schimbarea din privirea lui Ferus care 
însemna că acceptase inevitabilul. 

— Deci cum crezi că vom intra? întrebă băiatul. 


— Cred că am o cale, spuse Ferus. Ne aruncăm de pe o navă direct pe turnul 
incendiat. Pot vedea un loc unde o parte din turn a fost distrusă. Asta ne va da o bază 
de sprijin. Chiar deasupra era o mică grădină cu geamuri pe partea de sud. Era folosită 
pentru a cultiva ierburi pentru bucătărie. Dacă ne putem cățăra peste acea parte 
distrusă în locul în care era grădina, putem ajunge într-un hol de serviciu. Exista un 
sistem de tuneluri de serviciu cu legături care duceau la turbolifturile de serviciu. Cu 
puţin noroc, unele dintre tuneluri ar fi putut supraviețui şi putem ajunge la nivelurile 
inferioare. Acesta este singurul loc în care ar putea fi închisoarea. 

— Despre ce navă vorbeşti? întrebă Trever. Am lăsat crucişătorul lui Toma pe 
platforma aia de aterizare. În plus, dacă intrăm amândoi, cine o să piloteze? 

— Nu vom folosi crucişătorul lui Toma. 

Toma era un aliat nou. Tocmai luptase într-o bătălie împotriva forțelor Imperiale 
pe planeta sa natală, Acherin. El şi primul său ofițer, Raina, îşi uniseră forțele cu Ferus 
şi Obi-Wan. Obi-Wan se întorsese în exilul său misterios, dar Raina şi Toma 
rămăseseră pe asteroid pentru a-l îngriji pe Garen. 

— Am o altă idee. Vom închiria un taxi aerian. 

— Adică să ne urcăm într-un taxi aerian şi să spunem: Hei, şofer, poti să ne laşi, 
te rog, pe turn? 

— Ei bine, trebuie să fie şoferul potrivit. 

— Bine, să recapitulăm, zise Trever. Ne vom arunca dintr-un vehicul în mişcare 
pe un turn în ruină pentru a găsi o posibilă intrare care ar putea duce la nişte tuneluri 
aruncate în aer, pentru a ajunge, poate, într-un loc plin de soldaţi din trupele de şoc, 
astfel încât să putem salva un Jedi care, dacă avem noroc, ar putea fi încă în viaţă. 

Ferus îl privi pe Trever drept în ochi. 

— Ai vreo problemă cu asta? 

— Nu, spuse Trever. Să mergem. 

Multe lucruri se schimbaseră pe Coruscant, dar unele lucruri rămăseseră la fel. 
La unul dintre nivelurile inferioare ale Oraşului Galactic încă mai exista o platformă 
de aterizare obscură, unde şoferii de taxi aerian privat puteau fi angajaţi pentru a face 
curse ilegale şi periculoase, fără să fie puse întrebări. În timp ce Ferus negocia cu un 
umanoid ghebos şi musculos, cu semne faciale tatuate, Trever găsi un stand de 
mâncare care părea că nu-l va otrăvi. Devoră rapid o ruladă de legume şi dădu pe gât 
o cutie de suc. Când Ferus îi făcu semn, băgă încă o ruladă în buzunar şi fu gata de 
plecare. Se urcară în partea din spate a unui aerotaxi ponosit şi trecură prin luminile 
laser colorate ale cartierului de distracții. Şoferul respectă benzile de spaţiu prescrise 
- deocamdată. Pe măsură ce îşi croia drum printre niveluri spre districtul Senatului, 
puteau vedea din ce în ce mai bine Templul în ruină. 

Aici, benzile spaţiale erau aglomerate de trafic. Şoferul se strecură fără probleme 
prin flux. Ţinu motoarele la putere redusă, dar la ultimul moment viră pe o bandă mai 
aproape de Templu. Plonjă în jos şi ocoli turnul avariat, apoi rămase suspendat în aer. 

— Pleacă dacă pleci, mârâi el. Într-o clipită voi ajunge pe senzorii Imperiali. 

Ferus activă o linie de cablu lichid şi se întoarse spre Trever. Îl văzu pe băiat 
palid. 

— Te va ţine, îl linişti Ferus. Iar eu voi fi chiar lângă tine. 

Trever înghiți în sec, apoi aprobă din cap. Ferus prinse o a doua linie de centura 
lui. Apoi eliberă ambele cabluri, țintind spre un loc aflat deasupra unei muchii zimțate 
a turnului, care părea că îi va ţine. Cablul se prinse şi îi smuci brusc înainte, în timp 


ce şoferul accelera. Ferus îl blestemă în gând pe şofer pentru impulsul prematur, în 
timp ce zburau sălbatic prin aer, vântul şuierându-le în urechi. Ploaia le lovea fețele 
ca nişte ace ascuţite. Ferus ateriză dur pe marginea neregulată şi se întoarse spre 
Trever pentru a-i ghida aterizarea. Trever se izbi de turn şi îl îmbrățişă. 

— A fost amuzant, cârâi el. 

— Doar să nu te uiţi în jos. 

— Voi încerca să nu o fac. 

Taxiul aerian demară în trombă, amestecându-se fără probleme înapoi în fluxul 
de trafic. Întreaga operaţiune durase câteva secunde. 

Ferus îşi şterse ploaia din ochi. Din poziţia sa de pe turn, o bună parte din Oraşul 
Galactic se întindea sub el. Putea vedea întinderea complexului Senatului şi noua 
statuie masivă a Împăratului Palpatine, pe care o comandase Palpatine însuşi. 

De aici, Ferus şi Trever erau invizibili pentru traficul Imperial care se îndrepta 
spre noua platformă de aterizare, dar nu se puteau baza pe asta pentru mult timp. 

Ferus simți piatra aspră a Templului împungându-i spatele. Sigur, va trebui să 
se strecoare înăuntru, dar un val de sentimente se ridică în el, formând o conexiune 
fără egal. 

Era acasă. 


Capitolul 2 


Un braț flexibil din duroțel al unui senzor încă ieşea din perete. Ferus îşi testă 
greutatea pe el, iar acesta rezistă. Folosindu-l ca pârghie, reuşi să-şi agațe degetele 
peste marginea de deasupra şi să se ridice pentru a arunca o privire rapidă la locul 
unde se aflase vechea grădină. 

Cu un mârâit, Ferus se echilibră pe palme. Văzu că grădina nu doar cedase în 
fața focului, ci fusese dinamitată. Bucăți de piatră înnegrită blocau fosta intrare. Sticla 
se spărsese în bucăţi, iar cioburile încă zăceau pe jos. 

Îşi aminti... Stătea lângă Siri, în timp ce ea zdrobea o plantă şi i-o ţinea sub nas. 

— Ce-ţi spune? 

— Este o plantă, spuse el. 

— Dar ce-ţi spune? 

— Nu înțeleg, Maestră. 

Ce voia? Ferus avea doar treisprezece ani, abia îşi începuse ucenicia. Îi era teamă 
tot timpul să nu facă sau să spună ceva greşit. 

— Şi asta face parte din Forţă, Ferus. Legătura cu lucrurile vii. Închide ochii. 
Miroase. Miroase bine. Acum. Ce-ţi spune? 

— Spune... prânz. 

Siri lătră un râset scurt. 

— Nu e foarte imaginativ, dar cred că va trebui să fie de ajuns. Să mai încercăm 
o dată... 

— Maestră? Lui Yoland Fee nu-i place să-i rupă lumea ierburile. Este o regulă 
pentru Padawani. 

Siri se întoarse spre el, cu mâinile pline de flori comestibile şi ierburi verzi. Apoi 
zâmbi. 

— Ştii, Ferus, dacă ai reuşi să scapi de puţin formalism, ne-am înțelege mult 
mai bine. 

Ferus simți cum tensiunea îi străbate brațele din cauza faptului că se ținea în 
mâini. Căzu din nou cu spatele la perete. Nu-şi dăduse seama pe deplin că intrarea în 
Templu îl punea în pericol nu numai față de trupele Imperiale. Ar fi preferat oricând 
nişte soldați din trupele de şoc în locul amintirilor. 

Siri avusese dreptate, bineînțeles. Gândindu-se la acel moment, îşi aminti cât de 
atent fusese să îşi țină coloana dreaptă, privirea dreaptă. Fusese conştient de fiecare 
cuvânt spus, adaptându-l la ceea ce trebuia să spună sau să facă ucenicul perfect. 

De fiecare dată când Ferus se uita înapoi la o amintire cu el însuşi ca Padawan, 
se întreba cum putuse cineva să-l suporte. Abia mai târziu, pe Bellassa, odată cu 
prietenia sa cu Roan Lands, învățase să se desprindă de contururile rigide pe care şi 
le stabilise şi să vadă că perfecțiunea era o închisoare pe care şi-o construise singur şi 
care îl ținea separat de ceilalți. 

Îi era dor de vechea lui viață cu Roan la fel de mult ca şi de Jedi. Războiul şi 
Imperiul îi rupseseră viața în două, la fel ca pentru atât de mulţi alții din galaxie. La 
început, nu recunoscuse schimbarea. Preluarea puterii de către Palpatine fusese atât 


de lentă, atât de atentă. Atât de diabolic de inteligent. Ştia că, în vremuri tulburi, 
ființele căutau conducători — şi nu examinau prea atent ce făceau acei conducători. 
Când realitatea din spatele măştii ieşise la iveală, fusese prea târziu. 

— Pietrele s-au prăbuşit în jurul deschiderii, îi spuse el lui Trever. Va trebui să 
le aruncăm în aer. Crezi că te poți descurca? 

— Credeam că nu mă vei mai întreba niciodată. 

Descoperise că Trever era oarecum expert în explozibili. Putea să demonteze cu 
calm o încărcătură alfa şi să o amplifice sau să-i slăbească puterea fără să clipească. 
Fratele său Tike făcuse parte din mişcarea de rezistență de pe Bellassa şi îl învățase. 
Tike murise, împreună cu tatăl lui Trever, din cauza Imperiului. După aceea, Trever 
îşi câştigase traiul pe străzile de pe Bellassa şi adunase o mulțime de cunoştinţe între 
timp. Era un produs al războiului şi al suferinţei, bătrân înainte de vreme, ascunzând 
vulnerabilitățile unui băiat care încă erau ascunse sub bravura lui. 

— Vom avea nevoie de o jumătate de încărcătură, cât să facem o mică gaură, îi 
spuse Ferus lui Trever. Nu vrem să atragem atenția. 

Urcară pe platformă şi Trever scoase o încărcătură alfa de la centura sa utilitară. 

— Asta ar trebui să fie de ajuns. Ajută-mă. 

Ferus îl ajută. Îl ţinu de picioare în timp ce Trever se strecură, poziționând 
încărcătura între pietrele masive. 

— Hai să ne adăpostim, spuse Ferus, lăsându-l pe Trever înapoi pe podea. 

— Este doar o jumătate de încărcătură. 

Explozia aproape că îl aruncă pe Ferus de pe turn. Se agăță de senzor şi se 
balansă în aer, prins de vântul care bătea. Curentul îi luă corpul şi îl învârti ca pe o 
trestie. Se hotări să-şi urmeze propriul sfat dat lui Trever şi să nu se uite în jos. Apoi 
îşi legănă picioarele înapoi pe podeaua turnului. Trever tocmai se strecura în 
deschizătura făcută. 

— Asta a fost o jumătate de încărcătură? întrebă Ferus, neîncrezător. 

— Nu este o ştiinţă exactă, să ştii, răspunse Trever cu sfială. 

— Să sperăm doar că nu au auzit trupele de şoc. Haide. 

Ferus se ridică încă o dată pentru a inspecta lucrarea lui Trever. În ciuda puterii 
exploziei, gaura era mică — o dovadă a rezistenţei pietrei. Era doar suficient de mare 
pentru a se putea strecura prin ea. 

Ei bine, asta rezolvă una dintre temerile mele, oricum, gândi Ferus. Nu vor rămâne 
blocați în acest turn. Cel puţin puteau intra înăuntru. Nu se gândise cum vor ieşi. Nu 
încă. 

Ferus sări cu Forța până la deschidere şi se echilibră. Apoi întinse o mână spre 
Trever şi îl trase în sus. Se aplecară şi se strecurară prin deschiderea pe care o făcuse 
Trever în piatră. Acum se aflau în interiorul Templului, într-un loc pe care Ferus îl 
cunoştea bine, dar în care, pentru o clipă, se simți pierdut. Nu semăna deloc cu 
Templul pe care îl cunoscuse. Se afla într-o zonă puternic avariată şi, pentru o clipă, 
nu se putu orienta. Un perete era dărâmat, altul înnegrit de fum. Coridorul în care se 
aşteptase să se întoarcă dispăruse. În locul lui se afla un munte de moloz. 

— Va trebui să o luăm pe aici, spuse el, întorcându-se în direcția opusă. 

Se cățărară peste un zid prăbuşit. Ferus rămase nemișcat pentru o clipă. În 
ciuda a tot ceea ce se întâmplase, Forța rămăsese prezentă. Era încă aici pentru el, iar 
el se conectă la ea. Dintr-o dată, se simți complet orientat şi foarte sigur. 

Templul putea fi un labirint gigantic pentru cei din afară, dar pentru un Jedi, 


designul avea sens. Fusese modelat pentru a se adapta la viața unui Jedi, pentru a 
facilita deplasarea. Aşa că urmă ritmurile unui Jedi, cu meditaţia care curgea în 
activitate fizică, în natură, în mâncare, în studiu, în cercetare şi sprijin. 

— Aici era zona de reparare a droizilor, îi spuse Ferus lui Trever. Aşa că ar trebui 
să existe şi aici un acces la tunelurile de serviciu. 

Pe podea se adunaseră bălți de apă. Ploaia se scursese înăuntru. Mirosul de fum 
se ridica din pereţii înnegriți. Ferus încercă să îndepărteze orice emoție. Trebuia să se 
concentreze. 

Îmi place să mă uit la droizi, spusese Anakin. 

Ferus aprobase din cap. Venise să lase un droid mic pentru reparații, ca o 
favoare pentru un Maestru Jedi. Spre surprinderea lui, îl găsise pe Anakin Skywalker 
verificând piesele de droizi. Nu-l cunoştea prea bine pe Anakin. Abia sosise la Templu 
anul trecut. Auzise zvonurile, bineînțeles. Cât de puternic era Anakin în Forță, cum îl 
luase Qui-Gon Jinn de pe o planetă deşertică îndepărtată. Cum se oferise Obi-Wan 
Kenobi să-l antreneze personal după moartea lui Qui-Gon. Cum ar putea fi Cel Ales. 

Am construit un droid pe planeta mea natală, spusese Anakin. 

Ceva din vocea lui îi spusese lui Ferus că Anakin se simţea singur. Ferus îşi dori 
să aibă capacitatea de a spune ceea ce trebuie, de a răspunde cu căldură unui băiat 
pe care nu-l cunoştea. Îşi dorise ca stângăcia lui să nu pară rigiditate. Îşi dorise să fie 
mai mult ca Tru Veld sau Darra Thel-Tanis, care puteau vorbi cu oricine şi să le devină 
prieten. Dar îi era greu să ştie ce să spună. El nu avea acel dar. Profesorii lui îi spuneau 
mereu că trebuia să fie mai mult în contact cu Forţa Vie. 

Nu-mi amintesc de lumea mea natală, spusese el în cele din urmă. Sau de familia 
mea. 

Anakin se uită la el pe sub şuvițele de păr blond. 

Atunci eşti norocos. 

Băiatul acela singuratic se transformase într-un Jedi uimitor de talentat. Şi 
acum era mort. Ferus nu ştia cum şi unde. Ezitase să-l întrebe pe Obi Wan. Privirea 
Maestrului Jedi când fusese pomenit numele lui Anakin fusese suficientă pentru a-l 
opri pe Ferus. Durerea îl marcase pe Obi-Wan, iar el părea mai bătrân şi mai cărunt 
decât ar fi justificat vârsta. 

Ferus începea acum să înțeleagă formele înnegrite şi răsucite. Acolo, mormanul 
acela de duroțel topit — fusese raftul care se întindea de-a lungul unui perete. Ţinea 
piesele de droizi. Piatra se fărâmițase în pietricele care scârțâiră cu ecou sub cizmele 
lui Ferus când intră în spațiul respectiv. Dădu cu piciorul prin câteva piese topite de 
pe podea. Găurile din acoperişul de deasupra lăsaseră să intre ploaia de dimineaţă. 
Scârțâiturile îi spuseră că aici trăiau creaturi care se furişau printre resturi. 

Droizii de protocol aveau forme ciudate, pe jumătate topite, cu orbitele goale. 
Arătau ca nişte soldați căzuți. Mirosul de putrefacție îi pătrundea în nări. Decadenţă, 
eşec şi ruină. Şi era doar începutul a ceea ce avea să vadă. 

— Deci, unde este intrarea în tuneluri? întrebă Trever. 

Ferus îşi smulse mintea înapoi la sarcina pe care o avea de îndeplinit. Privi în 
jur, încercând să se orienteze. 

— Deschiderea de acolo duce la sala mare. Cred că ar fi mai bine să o evităm. 
Intrarea în tunelurile de serviciu era acolo. Cel puţin, cred că acolo era. 

Priviră în cealaltă parte a încăperii, la o grămadă uriaşă de moloz. 

— Tot ce pot să spun este că, dacă trebuie să trecem prin asta, ar fi bine să ai 


dreptate, spuse Trever. 

Dintr-o dată, auziră zgomotul unor paşi. 

— Soldaţi din trupele de şoc, şopti Trever. 

Ferus arătă repede spre o grămadă impunătoare şi diformă de metal răsucit. Se 
topise din cauza căldurii; fusese cândva un grup de droizi. Natura neregulată a 
mormanului crease găuri peste tot. Ar fi putut să se strecoare înăuntru şi să se 
ascundă dedesubt. 

Exact la timp. Un escadron de soldați în armură albă pătrunse în încăpere prin 
deschizătura distrusă de explozie care ducea spre marea sală. Ofițerul responsabil 
vorbi prin cască. 

— Senzorii indică o activitate a formelor de viață. 

Trever se uită la Ferus, alarmat: Jediul privi cum echipa începu să pieptene 
sistematic spaţiul, sector cu sector. Acesta este necazul cu trupele de şoc, gândi el iritat. 
Sunt atât de eficienți. 

În câteva minute îi vor repera. Ferus nu se îndoia de asta. Se învârteau în jurul 
grămezilor de droizi, verificând fiecare crăpătură, fiecare colț întunecat. 

Ferus simți că ceva umed şi zbârlit îi atingea piciorul. Doar cea mai severă 
disciplină Jedi, înrădăcinată în ființa sa, îl împiedică să tresară. Un şobolan, gras şi 
îndrăzneţ, trecu pe lângă el. Înainte ca Ferus să-l poată avertiza, Trever tresări uşor, 
lovindu-se cu capul de metal. Un clinchet foarte slab răsună în încăpere. 

— Opriţi activitatea. Ofițerul se întoarse, îndreptând o baghetă luminoasă la doar 
câțiva centimetri de ascunzătoarea lor. Dovezi de intruşi. Căutați şi distrugeti. 

Trever băgă mâna în buzunar. Fără să facă vreun zgomot, scoase plăcinta pe 
care o pusese acolo. O aruncă la mică distanţă, iar şobolanul fugi imediat după ea. 

Ofițerul surprinse mişcarea. Lumina de la baghetă fu smucită spre sunet şi văzu 
şobolanul în plină fugă. 

— Încă un şobolan, spuse el dezgustat. Sunt atât de mari încât declanşează 
senzorii. Încep să mă satur de aceste alarme false. Haideţi, să mergem. 

Ferus şi Trever aşteptară până când dispăru sunetul paşilor. 

— A fost cât pe ce, spuse Ferus. 

— Şi s-a dus şi restul prânzului meu, adăugă Trever. 

Se strecurară afară din ascunzătoare. Evitând şobolanul care ronțăia din 
plăcintă, se îndreptară spre zona în care Ferus era sigur că vor găsi intrarea în 
tuneluri. Era atât de mult moloz îngrămădit încât nu aveau cum să ştie unde fusese 
intrarea. Ferus închise ochii şi se concentră asupra amintirii scurtei sale conversații 
cu Anakin, pe când era copil. Se folosi de un exercițiu pe care îl învățase fiecare 
Padawan. Erau conduşi într-un loc, li se spunea să deschidă ochii, să privească timp 
de cinci secunde, apoi să-i închidă din nou. După aceea trebuiau să descrie tot ce 
văzuseră. Uneori se confruntau cu ceea ce părea a fi un perete gol şi trebuiau să 
observe fiecare crăpătură, fiecare neregulă. 

Ferus se întorcea în urmă, trecând peste anii de evenimente şi sentimente care 
îi puteau întuneca mintea, peste perspectiva sa de copil, şi se concentră asupra a ceea 
ce văzuse. Putea evoca textura rece pe degetele lui, piesele de droizi etichetate cu grijă 
pe rafturi, consolele de calculatoare. Când îşi aminti de îndoitura de pe cupola unui 
droid astromec ponosit, aflat în dreapta lui Anakin, ştiu că ajunsese unde trebuia. 
Forța îl ajută să se conecteze la memorie la fel de mult ca şi la ceea ce era acum în 
jurul lui. Calculă distanţa. Îşi aminti cât de înaltă fusese intrarea, la câți metri 
deasupra capului său. Îşi aminti de propria înălțime şi făcu calculele necesare. 

Apoi merse înainte. 

— Este aici, în spate, spuse el, arătând spre un loc din grămadă. 

Memoria sa Jedi şi Forţa îl călăuziseră. Ori asta, ori se înşelase complet. Nu ar 
fi fost prima dată. 

Aprinse sabia de lumină pe care i-o dăduse Garen Muln în peşterile de pe Ilum. 
Din prima clipă, simţise că i se potrivise dintotdeauna în mână. Introduse sabia şi o 
roti încet până când căldura ei începu să dizolve zona din jur într-un cerc din ce în ce 
mai mare. Trever făcu un pas înainte, fascinat ca întotdeauna de puterea săbiilor. 

Când Ferus eliberă suficient spaţiu, dădu la o parte restul pietrelor şi rămăşițelor 
cu mâinile şi se târî înăuntru, ţinând în față o baghetă luminoasă. Simțea, mai degrabă 
decât vedea, că deblocase intrarea. Îi spuse lui Trever să-l urmeze. Trebui să se târască 
vreo douăzeci de metri, dar în cele din urmă trecu şi putu să se ridice în picioare. 
Trever i se alătură câteva secunde mai târziu. 

Le era greu să se orienteze din cauza resturilor şi a prafului care împânzeau 
pasarela. Acesta fusese cândva un tunel de un alb strălucitor, iluminat de lămpi de un 


albastru pal. Fusese construit pentru a transporta droizi pentru reparații din diverse 
puncte din Templu. Tavanul era jos, iar pereții erau curbați de jur împrejur. 

— Tunelul ăsta iese în apropiere de camerele de locuit, spuse Ferus. Acea parte 
a Templului, din câte văd, nu a fost distrusă atât de rău ca celelalte. 

— Asta înseamnă că ne vom lovi de mai multe trupe de şoc, spuse Trever. 

— Voi face tot posibilul să-i evităm. 

Ferus se deplasă încet prin tunel. 

— Padawanii obişnuiau să exploreze toate tunelurile de serviciu şi pasajele puțin 
folosite. Uneori era util dacă nu voiai să dai peste vreunul dintre profesorii tăi — dacă 
uitai o temă sau săreai peste o sesiune de antrenament. 

— Ah, Ferus, te-ai ridicat la înălțimea aşteptărilor mele. Ştiam că eşti genul de 
haimana care nu-şi făcea temele. 

Ferus pufni pe nas. Trever era departe de adevăr. Cunoştea o persoană diferită 
de ceea ce fusese cândva Ferus. Haimana nu prea se potrivea cu descrierea anilor săi 
de Padawan. De fapt, nu chiulise niciodată de la o sesiune antrenament sau de la o 
temă. Se străduise să atingă perfecțiunea în fiecare clipă cât era treaz. Era condus de 
nevoia de a excela. Ca urmare, nu-şi făcuse prieteni cu uşurinţă. Abia spre sfârşitul 
uceniciei sale se apropiase de Darra şi Tru. Darra murise pe Korriban. Încă se mai 
simţea responsabil pentru moartea ei. Părăsise Ordinul Jedi din acea cauză. 

Şi mai era şi Anakin. Cel ale cărui daruri erau atât de mari, care îl considerase 
pe Ferus drept rival. Îşi amintea şi acum de certurile lor şi de ruptura lor profundă. 
Acum ar fi făcut lucrurile altfel. Nu l-ar fi judecat pe Anakin aşa cum o făcuse. Acum, 
Anakin era mort, împreună cu Tru, împreună cu Padawanii cu care trăise aproape 
toată copilăria lui. Nici măcar cei mai mari războinici Jedi - Mace Windu, Kit Fisto, 
chiar şi Yoda - nu i-au putut învinge pe Sith. 

Deci, ce îl făcea să creadă că el ar putea? 

Ştiu că nu-i pot învinge. Dar poate că dacă le dăm destule lovituri, îi putem răni. 

Nu era în natura unui Jedi să acționeze din furie. Dar era chiar atât de greşit să 
intri într-o luptă pentru că erai atât de profund îndurerat şi de înfuriat? 

Ferus ridică o mână în timp ce se apropiau de capătul tunelului. Ştia că se 
deschidea într-un pasaj de serviciu care mergea paralel cu una dintre sălile principale. 
Ar fi pus pariu că trupele de şoc vor folosi sălile principale, care erau mai mari şi 
duceau la scările largi şi la turbolifturi. Pasajele de serviciu erau înguste şi aveau o 
dispunere complicată. Era uşor să te pierzi. 

— Unde crezi că este închisoarea? întrebă Trever pe un ton scăzut. 

— Trebuie să fie în depozitele mari, răspunse Ferus. Erau singurele care puteau 
fi reconfigurate într-o zonă sigură. Şi, din câte am putut vedea prin electrobinoclu, au 
rămas în mare parte intacte. La capătul primului pasaj de serviciu se afla o serie de 
turbolifturi care duceau la etajul de depozitare. Cu puţin noroc, vor fi încă acolo. Chiar 
dacă nu sunt funcționale, s-ar putea să reuşim să coborâm pe unul dintre tuburi. 

Aşteptând o clipă pentru a se asigura că pasajul de serviciu era gol, Ferus ieşi 
în hol. Trever îl urmă în timp ce ţinea bagheta luminoasă în fața lui, menținând-o la 
cea mai mică setare. Aici, pereţii erau şi ei înnegriți de la incendiu, dar holul nu părea 
prea grav avariat. Doar un perete îi despărțea de un pasaj principal şi puteau auzi 
zgomotul activității de cealaltă parte. 

— Nu înțeleg, murmură Ferus. Pare să fie multă mişcare. Locul ăsta trebuie să 
fie mai mult decât o închisoare. Nu e de mirare că a fost atât de multă activitate pe 


platforma de aterizare. 

— Cu cât mai mulți, cu atât mai bine, spuse Trever cu mâhnire. 

Ferus ajunse în zona turboliftului. Se încruntă cu dezamăgire. Ceea ce fusese 
un tub de turbolift era acum o grămadă prăbuşită de duracretă. Chiar mai rău, bloca 
legătura cu celelalte holuri de serviciu. 

— Va trebui să folosim holul principal, spuse el. Doar pentru puțin timp, ca să 
ajungem la celălalt tub de turbolifturi. 

Se opri în fața unei uşi. Nu auzi niciun sunet, aşa că o deschise cu grijă. Holul 
era gol. Ferus ştia exact unde se afla. Dacă ar fi urmat acel hol spre dreapta, l-ar fi 
condus la Sala celor O Mie de Fântâni. Dincolo era un alt pasaj care îl ducea mai 
departe. Făcându-i semn lui Trever, ieşi în hol. Mişcându-se repede şi în tăcere, se 
grăbiră pe hol. Când trecură pe lângă uşa mare de lemn care dădea spre Sala celor O 
Mie de Fântânii, paşii lui Ferus şovăiră. 

— Ce este? şopti Trever. 

— O clipă. 

Nu se putu abține. Fusese locul lui preferat din Templu. Trebuia să-l vadă. 
Împinse încet uşile, apoi făcu un pas precaut înăuntru. Primul lucru care îl frapă fu 
liniştea. În mintea lui, se aşteptase la nota liniştitoare a stropilor de apă, a apei 
curgătoare. Îşi ridicase chiar şi fața în sus pentru a simţi picăturile fine răcoritoare. 

Era goală. Dezolantă. Plină de rămăşiţele plantelor şi florilor parfumate, uscate, 
maronii. De trunchiuri care se ridicau ca nişte degete strâmbe. Iazul era uscat, iar 
urnele de piatră erau răsturnate şi crăpate. 

Se întoarse. Trebuia să-şi împietrească inima împotriva acestei imagini. Nu 
putea permite ca fiecare privelişte să fie o lovitură. Nu ar face decât să-l încetinească. 

Trecură pe lângă Sala Hărţilor, unde odinioară studenţii puteau avea acces la 
orice sector al galaxiei, la orice lume. Ferus nu fu tentat să tragă iar cu ochiul. Şi iubita 
bibliotecă a lui Jocasta Nu - fără ca măcar să intre — putu vedea prin uşile aruncate 
în aer că fusese distrusă sistematic. Toată acea cunoaştere, toată acea înțelepciune — 
dispăruse. 

Totul a dispărut. Dar trebuie să continui să merg mai departe. 

Auziră paşi în spatele lor. Ferus îl trase pe Trever în spatele unei coloane înalte. 
Se lipiră de coloană în timp ce paşii se apropiau. Era un fel de mesager Imperial şi un 
ofițer. 

— Trebuia să fii aici în această dimineață. 

— A durat ceva timp să adunăm datele. 

— Ei bine, acum eşti aici. Du-le la biroul Inchizitorului. 

— Locaţia? 

— Urmează acest coridor şi treci prin uşile duble. Este prima uşă pe dreapta, 
cea cu ferestre. Apoi pune-o jos şi pleacă. Inchizitorul Malorum nu este aici. 

Malorum? La Templu? 

Asta ar putea fi ori un dezastru, ori un noroc. Obi-Wan îl rugase pe Ferus să 
descopere, dacă putea, ce punea la cale Malorum. Şi se părea că biroul lui Malorum 
era chiar aici, în Templu. Bineînţeles, Inchizitorul îi cunoştea fața. Şi nu numai atât, 
îl ura. Norocul lui că nu era aici. 

Ferus se gândi din nou la indicaţiile pe care le dăduse ofițerul. 

Nu se poate să fie aşa. Biroul lui Malorum este fosta locuinţă a lui Yoda? 

— Nu este aşteptat să se întoarcă până mâine. Se va aştepta ca totul să fie în 


ordine atunci. Îşi va muta aici baza de operaţiuni de la Fortăreaţa Imperială... 

Cuvintele dispărură odată cu paşii. 

— Nu din nou tipul ăla, gemu Trever încet. 

Îl cunoscuse şi el pe Malorum, pe Bellassa. Malorum fusese cel care pusese o 
condamnare la moarte pe capul lui Trever. 

— Da, tot apare, nu-i aşa? 

De ce şi-ar fi stabilit biroul în Templu'? Şi de ce să aleagă, dintre toate sutele de 
camere, tocmai apartamentul privat al lui Yoda? 

Pentru că poate. 

Aroganta! 

Porniră din nou pe coridor. Era gol, iar ei se grăbiră spre turbolifturi şi săriră 
înăuntru. Bătăile inimii lui Ferus se accelerară. În sfârşit, avea să afle dacă mai era 
vreun Jedi în viață. 


Capitolul 4 


Turboliftul funcționă fără probleme. Aveau noroc. Coborâră până la etajul de 
depozitare şi uşile se deschiseră. Ferus era pregătit, cu sabia la îndemână, pentru orice 
s-ar fi aflat de cealaltă parte a uşii. Dar ajunseseră într-un hol gol. Făcu un pas înainte 
cu precauţie. Nu doar gol, ci şi... prăfuit. Ascultă după sunete, după mişcare. Aduse 
Forţa la el şi o trimise în afară. Era adevărat, simțurile sale în Forță încă era ruginite 
uneori, dar nu primi nimic. Cu siguranță, dacă aici ar fi fost o închisoare, ar fi 
recepționat ecouri ale Forţei Vii, oricât de slabe ar fi fost. Mai ales de la Jedi. 

— Pari îngrijorat, şopti Trever. Şi când tu îţi faci griji, îmi fac şi eu griji. 

— Nu simt nimic, spuse Ferus. 

— Asta-i tot? 

— Pentru un Jedi, asta e totul. 

Înaintară cu prudenţă. Ferus nu era la fel de familiarizat cu acea zonă cum era 
cu altele. Acum se aflau la cele mai joase niveluri ale Templului. Toţi Padawanii erau 
obligaţi să facă un tur extins al Templului, de sus până jos, şi să se familiarizeze cu 
dispunerea lui, dar Ferus nu vizitase decât foarte rar zonele de depozitare. 

Din fericire, era o dispunere standard, doar holuri paralele care duceau la 
depozite de diferite mărimi. Merseră mai departe, aruncând câte o privire în fiecare 
depozit. Erau goale. Goale, cu excepţia unor containere împrăştiate, obiecte aleatorii 
depozitate aici şi nebăgate în seamă pentru că nu erau valoroase — prosoape, prelate. 
Săpun. Baghete luminoase şi servomotoare. Pături. 

— Cred că Imperiul a găsit comoara, spuse Trever. Dar poate că au trecut ceva 
cu vederea? Ceva aflat aici jos? 

— Ce comoară? întrebă Ferus. 

— Comoara pe care o aveau Jedii, spuse Trever. Ştii că Ordinul era bogat. Toate 
acele plăţi de la lumile pe care le protejau... 

— Asta a fost o minciună spusă de Împărat, se înfurie Ferus. Jedii nu au primit 
niciodată plăți pentru serviciile lor. Palpatine încerca să întoarcă galaxia împotriva 
Jedilor pentru a-şi justifica crimele. Şi acum, tu le repeți minciunile! 

— Hei, opreşte-te. De unde era să ştiu că e o minciună? Toată lumea a spus-o. 

— Toată lumea spune şi că Împăratul este de partea ta. 

— Excelentă observaţie. 

În multe privinţe, asta a fost cea mai gravă consecință a Ordinului 66, cel care 
i-a distrus pe Jedi. Istoria fusese rescrisă. Minciunile lui Palpatine schimbaseră modul 
în care galaxia îi privea pe Jedi. Vieţile lor de serviciu deveniseră dorință de putere. 
Altruismul lor devenise lăcomie. 

— Îmi pare rău, spuse Trever, uitându-se la expresia de pe faţa lui. Dacă aud 
cuvântul comoară, încep să salivez puternic. Mă cunoşti doar... Încercă să zâmbească, 
dar ochii lui erau îngrijorați. Uiţi că sunt un hoţ. 

— Nu mai e cazul, spuse Ferus. Momentul de furie trecu. Se uită în jur. Tot nu 
înțeleg. Acesta este locul logic pentru o închisoare. Şi se spune pe stradă că Jedii se 
află în adâncurile magaziilor Templului. 


— Mai există vreun alt loc unde ar putea să-i țină? 

Ferus clătină din cap. 

— Orice este posibil, dar... 

Se opri. Chiar când trecură de cea mai mare magazie, i se păru că surprinse o 
reflexie. Înaintă cu prudenţă. Nu era nicio fărâmă din Forţă Vie aici. Dar era... ceva. 

Îşi ridică bagheta luminoasă. Îi trebui o clipă ca să înțeleagă ce reprezentau 
grămezile şi amestecul de obiecte. Şiruri, şi şiruri, şi şiruri care dispăreau în lumina 
crepusculară de la colțurile spaţiului vast. Săbii de lumină. Ferus simți că i se taie 
respirația şi că i se opreşte inima. Nu se putea mişca. Trever, simțindu-i emoția, se 
trase înapoi. Într-o rară dovadă de tact, nu spuse nimic. Ferus înaintă. Cizma lui lovi 
un mâner de sabie şi tresări. Se aplecă să o ridice. Îşi trecu degetele de-a lungul 
mânerului. Nu îl recunoscu, aşa că îl puse cu grijă la loc. Rând după rând după rând... 
grămezi şi grămezi, unele aşezate frumos, fără îndoială pentru identificare. 

— Cât de multe? şopti el. 

Se aplecă să ridice un mâner aici, altul dincolo. Aici era dovada. Imperiul trebuie 
să fi colectat săbiile atunci când putuse, dar nu era sigur în ce scop. Pentru a-i 
identifica pe Jedi, poate. Dar cine ar fi putut să recunoască mânerul decât un alt Jedi? 
Sau poate că intenționau să studieze săbiile pentru a le putea folosi ca arme într-o zi. 

La urma urmei, Obi-Wan îi spusese că Împăratul Palpatine era un Sith. Darth 
Vader era ucenicul său. Voiau să ridice o armată Sith? Dar ce mai conta? Era o luptă 
înăuntrul lui, metal contra piatră. Ceva feroce şi elementar. Durerea îl lovea. 

Aşa funcționează, îşi dădu el seama. De fiecare dată când crezi că îți înţelegi 
durerea, eşti luat prin surprindere din nou. Aluneci înapoi în furia şi neîncrederea ta. 

— Toate, spuse el, mergând mai departe. Atât de multe. 

Şi fiecare dintre ele reprezenta o viață nobilă dispărută. Şi apoi văzu ceea ce se 
temuse - sabia cuiva pe care îl iubea. O ridică. O cunoştea bine. Chiar încercase să o 
repare. Nu ştiuse atunci că o favoare pentru un prieten va sfârşi prin a fi începutul 
sfârşitului carierei sale de Jedi. Tru Veld fusese prietenul lui. Tru fusese prietenul 
tuturor. Ochii lui argintii, blândețea lui, felul în care începea o conversație la mijloc şi 
se întorcea la început. Felul în care fusese cel care văzuse dincolo de manierele rigide 
ale lui Ferus şi văzuse în inima lui. Nu ştia ce să facă cu sabia. Nu putea suporta să o 
lase în urmă. Dar, uitându-se în jur, îşi dădu seama că Tru ar fi vrut ca sabia să stea 
cu celelalte. O aşeză uşor la loc. Un soldat din trupele de şoc, un ofițer, o clonă fără 
trăsături, o armă brutală, din aer sau de pe pământ, curmase viața debordantă şi 
inima generoasă a lui Tru Veld. Pentru Imperiu, el fusese doar un număr, un alt Jedi 
doborât. Un alt pas spre obiectivul lor. Pentru Ferus, Tru fusese plin de complexitate, 
idei, speranțe, pasiuni şi voință. Fusese unic şi pe deplin viu. Faptul că dispăruse... 
Iată din nou acel sentiment că era ceva foarte real, dar imposibil în acelaşi timp. 

— Ferus, spuse Trever cu insistență. Aud ceva. 

Şi ar fi trebuit să audă şi el, dacă nu i-ar fi răsunat în urechi vuietul de durere. 

Era o echipă de soldați din trupele de şoc, după cum se auzea. 

Se întoarse, privirea căutând ceea ce ar fi trebuit să ştie că se afla acolo. 

— O alarmă silențioasă, spuse el. Ştia cum lucrau Imperialii. Luptase cu ei luni 
de zile pe Bellassa. Ar fi trebuit să ştie asta. Răspândesc zvonurile, spuse el. Vor ca 
toată lumea să creadă că este o închisoare pentru Jedi. Ştiu că orice Jedi rămas în 
viață va veni în cele din urmă. Se întoarse spre Trever. Acum înțeleg. Nu este o 
închisoare. Este o capcană. 


Capitolul 5 


Trebuia să existe o altă cale de ieşire. Întotdeauna exista, chiar şi în zone de 
depozitare ca aceasta. Ferus ştia că Templul fusese proiectat cu gândul la utilitate, dar 
şi la frumuseţe. Energia trebuia conservată, chiar şi energia fizică. Acest spaţiu era 
prea vast pentru a avea doar o singură cale de descărcare a mărfurilor. 

— Urmează-mă, îi şopti el lui Trever. 

În loc să iasă pe uşa din față, alergară pe culoar, trecând pe lângă săbiile de 
lumină, pe lângă amintiri şi tristețe, până în partea din spate a sălii. Acolo găsi ceea 
ce căuta — o intrare în tunelurile de serviciu care ar fi trebuit să-i ducă înapoi în hol. 

Prima problemă: tunelul era sigilat cu o uşă, iar vechiul panou de control nu 
mai funcţiona. În linişte şi rapid, Ferus tăie uşa cu sabia de lumină. Ar fi lăsat dovezi 
ale prezenţei lor, dar era prea târziu pentru a face altceva. Putea auzi echipa care se 
afla acum chiar în fața camerei. Aveau să fie descoperiţi în orice moment. 

Trever nu avu nevoie de invitație. Fugi prin gaura pe care o crease Ferus. Acesta 
îl urmă şi o luară la fugă prin tunelul de serviciu. În timp ce alerga, Ferus calculă unde 
îi ducea tunelul. Făcu o curbă bruscă la dreapta şi ştiu că acum alergau paralel cu al 
doilea hol de serviciu. 

— Dacă putem ieşi undeva pe aici, putem ajunge la turbolift, îi spuse lui Trever. 

— Şi să mergem unde? 

— Ei bine, oriunde în afară de aici este o opţiune. 

Ferus văzu un panou de control în față şi, slab, conturul unei uşi. Încercă panoul 
de control şi, de data asta, funcţionă. Uşa alunecă şi se deschise. Bine. În felul acesta, 
odată ce soldații din trupele de şoc intrau în tunelul de serviciu, nu ar fi putut să afle 
pe unde plecaseră Ferus şi Trever. Uşa alunecă în urma lor. Se aflau într-o altă 
magazie, lucru la care Ferus se așteptase. Aceasta era plină de rafturi goale. În timp 
ce alergau spre uşă, Ferus se opri brusc. 

— Ferus, haide! 

Se aplecă şi îşi trecu degetul de-a lungul raftului. 

— Priveşte. Au lăsat urme. 

— Ce a lăsat urme? 

— Coşurile. Aici a fost o zonă de depozitare a alimentelor. Adulmecă. Încă mai 
poți simți mirosul ierburilor uscate. 

Asta-i pentru tine, Siri. Ştiai că îmi va fi de folos. 

— Fascinant. Acum putem continua să evadăm? 

Ferus gândi repede, amintindu-şi. 

— Depozitul de alimente uscate avea un sistem separat de livrare. Dacă bucătarii 
rămâneau fără provizii, puteau să introducă ceea ce aveau nevoie pe ecranele tehnice 
din bucătărie, iar informaţiile erau transferate aici jos. Droizii monitorizau citirile, 
găseau articolele şi le transportau la lifturile verticale. Ascensoarele funcționează cu 
aer comprimat. Trăgeau cutiile de conserve în sus, în halele alimentare, unde erau 
ținute într-o imersiune temporară în gravitație zero - cu alte cuvinte, în aer. 
Ascensoarele sunt mici, dar am putea să ne strecurăm în ele — asta dacă sistemul de 


aer comprimat mai funcționează. 

În timp ce vorbea, Ferus verifică rapid panoul de control. 

— Vrei să spui că ai de gând să mă arunci în aer? 

Trever nu părea sigur de asta. 

— Vei avea parte de călătoria vieții tale. 

— Pot să-ți reamintesc că nu sunt o cutie de fasole? 

— Avem noroc. Încă funcționează. 

— Hei, ce se întâmplă dacă partea cu gravitația zero nu funcționează? 

— Cauţi un punct de sprijin în timp ce cobori. Trever, e singura cale să scăpăm 
de trupele de şoc. Nu-şi vor da seama niciodată. 

— E din ce în ce mai bine, gemu Trever. Dar se înghesui în micul lift vertical, 
băgându-şi genunchii sub bărbie. Apropo, te-ai gândit cum vom ieşi din Templu? 

— Mă gândesc. 

— Nu sună foarte promițător. 

— Eu nu fac promisiuni. Doar planuri. 

— Este o plăcere să fac afaceri cu tine, Ferus. 

— Un ultim lucru - dacă nu reuşesc să ajung sus, încearcă să ajungi la platforma 
de aterizare şi fură o navă. Ne întâlnim înapoi la asteroid. 

Închise uşa în fața privirii neîncrezătoare a lui Trever. Şuieratul aerului îi spuse 
că transportul reuşise. Ferus merse spre următorul tub de ridicare. Se aplatiză şi se 
răsuci, dar nu putu să se strecoare în deschidere. Îşi lovi capul şi se lovi la cot în timp 
ce încerca să se înghesuie înăuntru. 

Aşteaptă, Ferus. Se concentră asupra amintirii. 

Siri se aplecase să îl ajute. Căzuse în timpul unei drumeţii de rutină, doar pentru 
că nu fusese atent. Căzuse de pe un bolovan şi se lovise de pământ. Mai întâi, mâinile 
ei experte se asigurară că era bine. Apoi se lăsă pe călcâie, echilibrându-se cu 
măiestrie, în ciuda faptului că făcuseră o drumeție de şase ore pe un teren accidentat. 

— Când te-ai simțit căzând, de ce nu ai folosit Forța? 

Pentru că am doar paisprezece ani şi nu este atât de uşor. Dar Ferus nu voise să- 
i spună asta Maestrei sale. 

— Nu a fost timp. 

— Întotdeauna este timp suficient pentru un Jedi, spuse Siri. Ideea este că Forţa 
este mereu în jurul tău. 

Ferus se chinui să se ridice. Creştea repede, iar picioarele şi braţele păreau să 
se încurce mereu sub el. De aceea căzuse. 

— Corpurile noastre nu sunt doar oase şi muşchi, spuse Siri. Ele sunt şi lichide. 
Şi aer. Şi pământul nu este atât de tare pe cât pare. 

Ferus păruse să simtă fiecare vânătaie. 

— Aşa spui tu. 

Ea sări în picioare, întinse o mână şi îl trase în sus, râzând. 

— Tu faci totul mai greu decât trebuie să fie, Ferus. Chiar şi pământul. 

Ferus simți cum i se relaxează corpul. Forța se mişca prin el, iar muşchii lui se 
simțeau brusc fluizi. Se aplecă şi se răsuci cu uşurinţă, încadrându-se în spațiul mic. 
Apoi închise uşa compartimentului şi zbură în sus, într-o pală de aer, atât de repede 
încât se simți amețţit. Uşa compartimentului se deschise în timp ce se simțea ținut 
suspendat în câmpul gravitațional zero. Se împinse afară şi ateriză în picioare pe 
podeaua bucătăriei vaste a Templului, capabilă să hrănească sute de Jedi. 


Trever îl aştepta. 

— Ai avut dreptate, spuse el. A fost o călătorie pe cinste. 

Ferus aruncă o privire în jur. Bucătăria fusese întotdeauna aglomerată. Jedii 
care doreau, făceau pe rând de serviciu şi cu toţii erau dispuşi să strecoare câte un 
tânăr în creştere pentru un răsfăț, la orice oră din zi sau din noapte. Acum era mai 
mult sau mai puțin intactă, dar, la fel ca majoritatea locurilor pe care le văzuse, era 
presărată cu moloz şi înnegrită de fum. Într-un colţ se făcuse o încercare de a-i restabili 
funcția. Putea vedea că soba funcționa, iar o masă fusese curățată şi aşezată pentru a 
fi folosită... 

Forța izbucni, avertizându-l, cu doar o jumătate de secundă înainte să audă uşa 
deschizându-se. Chiar trebuia să lucreze la conexiunea sa cu Forţa. Ce rost avea un 
avertisment dacă îți apăreau brusc în față douăzeci de soldați din trupele de şoc? 

— Uau! 

Trever se aruncă la podea în timp ce salvele de blaster străbăteau aerul. Sabia 
lui Ferus dansă, deviindu-le. Apoi vorbi pe un ton urgent sub acoperirea zgomotului. 

— Mai este o ieşire lângă sobe. Du-te, acum! lătră el ordinul, iar Trever o luă la 
fugă, alergând într-un tipar nebunesc care îi împiedica pe soldaţii să-l localizeze. 

Ferus se retrase, ținându-şi sabia în mişcare şi gândind, ca un Jedi, cu trei paşi 
înainte. Îl urmară în coridor. N-ar fi putut să scape de ei, nu acolo. Dar biblioteca era 
aproape, şi pe jumătate distrusă. Acolo ar fi fost mai bine acoperit. Dacă putea ajunge 
la al doilea nivel al bibliotecii, putea ieşi pe uşa din spate, iar de acolo... Unde? 

Răspunsul îi veni în minte. Camera privată a lui Yoda. Biroul lui Malorum de 
acum. Malorum era plecat. Ar fi fost gol şi linişte. Iar acolo putea accesa dosarele şi 
poate că ar fi găsit o cale de ieşire la care nu se gândise. Şi ar fi putut să afle ce punea 
Malorum la cale. Trupele de şoc nu s-ar fi gândit niciodată că cineva ar fi atât de prost 
încât să se ascundă în biroul privat al Inchizitorului principal. 

Singura problemă era că ar fi trebuit să treacă printr-o porțiune prea mare din 
holul principal pentru a ajunge acolo. Ar fi fost reperați. 

Mintea lui Ferus se limpezi şi îşi aminti că intrase în Sala celor O Mie de Fântâni. 
Sistemul de alimentare cu apă fusese distrus, iar bolta superioară care duplica cerul 
era zdrențuită şi pe jumătate căzută. Cândva, cupola aceea îşi schimba culoarea pe 
parcursul zilei, trecând de la rozul zorilor la purpuriul intens al amurgului, în timp ce 
sistemul de iluminat imita trecerea soarelui. Acum, cupola deteriorată dezvăluia 
rețeaua de pasarele de deasupra, care deservea luminile... 

„„.Şi care se conectau la tunelul de conducte de energie care trecea prin pereți. 
Mai mici decât tunelurile de serviciu, dar construite astfel încât o persoană să se poată 
strecura pentru a lucra la circuite în orice moment. 

Trever îl aştepta în coridor. Ferus era cu câteva secunde înaintea trupelor de 
şoc. Se repezi pe hol. Nu avea nicio îndoială că ofițerul responsabil cerea întăriri. În 
curând, coridoarele aveau să fie inundate de trupe. Trupele de şoc dădură buzna în 
hol chiar în momentul în care ei se strecurau pe după colț. Fulgerele de blaster sfâşiară 
pereţii, făcând bucăţile de piatră să cadă peste ei ca o ploaie. 

— Pe aici. 

Mai multe proiectile blaster fulgerară pe hol. Acum trăgeau doar ca să tragă, 
chiar dacă Ferus şi Trever erau în afara razei de acțiune. Era o tactică Imperială pe 
care şi-o amintea din timpul petrecut în rezistența Bellassană: să tragă pentru a 
intimida, dar şi pentru a ucide. De ce nu? Imperialii nu duceau lipsă de muniţie şi nu 


le păsa de distrugerea fizică a proprietății. 

Uşa din holul principal era blocată. Ferus sări în ea, folosindu-se de ambele 
picioare şi de Forţă. Uşa se deschise, iar el şi Trever trecură de ea. Cu o ridicare a 
mâinii, o închise în urma lor cu ajutorul Forţei. Instantaneu, uşa fu sfâşiată de focul 
armelor. Ferus sări într-o parte şi traversă culoarul, coborând un rând scurt de scări, 
cu Trever pe urmele lui. Apoi împinse uşile grele ale bibliotecii. Îşi spuse să nu se 
oprească nici măcar o clipă pentru a se întrista din nou din cauza comorilor pierdute 
aici, să nu observe în timp ce lovea cu piciorul resturile de statui sparte care fuseseră 
chipurile marilor Maeştri Jedi. 

Scara dispăruse. Urcă în schimb pe o grămadă de moloz, cu Trever imediat după 
el. Ajunseră la balcon şi alergară spre uşa din spate. O glisă şi o deschise doar cu un 
centimetru ca să se uite afară. De data asta avu câteva secunde pentru a monitoriza 
activitatea de dincolo de uşă. Un mic grup de ofițeri se îndepărta pe hol, în timp ce mai 
mulți soldați din trupele de şoc mărşăluiau spre ei. Trebuia să-i cronometreze cu 
atenție, astfel încât soldaţii să treacă şi ofițerii să continue să meargă înainte ca el şi 
Trever să fugă afară. La parter, auzi echipa căutând prin bibliotecă. Aveau să apară în 
orice moment. 

Trupele de şoc trecură. Trebuiau să profite de şansă. Se strecurară afară din 
bibliotecă, cu Trever la fel de aproape de el ca o umbră. Trupele nu se întoarseră în 
timp ce ei îşi continuau drumul pe hol. Ferus alergă pe distanța scurtă până la uşile 
de la Sala celor O Mie de Fântâni şi dădu buzna prin ele. Trever alerga acum alături de 
el, ţinând pasul fără efort. La capătul sălii, Ferus se opri şi lansă linia de cablu lichid, 
apucându-l în acelaşi timp pe Trever. Linia îi trase spre pasarela de deasupra. 

— Încep să mă obişnuiesc cu asta, mârâi Trever în timp ce sărea pe pasarelă. 

Acolo, Ferus văzu uşa mică, cu gratii, de la capătul unei scări deschise. Alergară 
spre ea şi întinse o mână, sperând că Forţa va fi acolo. Uşa cu gratii se desprinse. El 
clipă, reuşi să vadă. Evitând circuitele şi firele, începură să se târască prin tunel. 

— Asta trece prin perete, spuse el în şoaptă. Aşa că strecoară-te cu grijă. 

Îşi imagină unde se aflau acum, la acelaşi nivel cu apartamentul privat al lui 
Yoda. Când crezu că se aflau aproape de uşă, ridică o mână şi Trever se opri în spatele 
lui. Era un grilaj chiar în față. Ferus se aplecă şi se uită afară. Se aflau chiar vizavi de 
apartamentul lui Yoda. Putea vedea lamelele jaluzelelor ferestrei. Holul era gol. Îşi 
strânse degetele în jurul grătarului, gata să îl deschidă. 

Deodată, Ferus auzi paşi care se apropiau. 

Malorum. Venea în roba lui de Inchizitor, cu un asistent grăbit lângă el. Se opri 
în fața uşii camerelor lui Yoda. Ferus simţi o uşoară tulburare în Forță. Obi-Wan 
sesizase ceea ce el bănuise: Malorum era sensibil la Forţă. Îşi ascunse propria 
conexiune cu Forţa, chiar dacă Ferus se îndoia că Malorum era suficient de priceput 
pentru a o simți. 

— Nu sunati alarma generală, răbufni Malorum. Cu orice preț, căutați dar făceți- 
o în linişte. Lordul Vader a decis să ne facă o vizită neanunțţată. Nu vreau ca el să afle 
despre asta până când intruşii nu vor fi prinşi. 

— Da, domnule. 

Ferus simți cum partea întunecată a Forței se revărsa într-un val dezgustător, 
atât de puternic încât, fără să vrea, se dădu înapoi. Ştia ce însemna asta. 

Sosise Lordul Sith. 


Capitolul 6 


Ferus simți că îşi pierde aerul din plămâni. Darth Vader se afla de cealaltă parte 
a zidului. Din poziția sa de la podea, nu putea vedea decât cizmele Lordului Sith, dar 
putea auzi sunetul măştii respiratorii. Singura lor speranţă era să nu-i caute Vader. 

— Zici că situația este normală, remarcă Vader cu o voce gravă şi impunătoare. 

Malorum făcuse câţiva paşi înainte, astfel încât Ferus nu-l mai putea vedea. 

— Da, după cum puteţi vedea. Am sosit cu o zi mai devreme -— îmi place să-i 
surprind. Asta îi ține pe toţi în alertă şi e o modalitate bună de a afla lucruri care... 

— Te-ai întors cu o zi mai devreme pentru că aşa ţi-am ordonat. Dacă te poți 
opri suficient de mult timp din autocomplimentare, poate că-mi poți explica de ce 
patrulează escadroanele pe holuri. 

— Strict de rutină. Cred în pregătirea constantă a trupelor. 

— Malorum, chiar crezi că sunt prost? 

— Scuzaţi-mă, Lord Vader? 

Puterea mâniei lui Vader umplu holul. 

— Asta e pierdere de timp, iar eu urăsc să pierd timpul. Te suport pentru că eşti 
util... deocamdată. Aşa că îţi dau de ales. Spune-mi adevărul sau continuă să minți. 

Ferus aproape că putu simţi gândurile lui Malorum. Totul dură puţin prea mult. 

— Au fost reperați doi intruși şi sunt urmăriți, spuse în cele din urmă Malorum. 
Vă asigur că vor fi găsiți. Vedeţi, într-un fel, acest lucru dovedeşte succesul planului 
meu de a-i prinde în capcană pe Jedi. Unul dintre intruşi are o sabie de lumină. 

— Serios? 

— Deci zvonurile pe care le-am răspândit au funcționat. 

— Pentru ca o capcană să funcționeze, trebuie să-şi captureze prada. Nu ai 
niciun Jedi în custodie. În schimb, este încă în libertate. 

Se auzi o notă de falsă lejeritate în vocea lui Malorum. 

— Temporar, Lord Vader, vă asigur. 

— Asigurările tale nu mă interesează. 

Lordul Vader părea aproape... plictisit. Îl trata pe Malorum cu dispreţ. Ferus 
auzise că Malorum era animalul de companie special al Lordului Vader, protejatul său. 
Evident, era doar o bârfă nefondată. 

— Şi îmi amintesc, continuă Vader, că ai lăsat un Jedi să-ţi scape printre degete 
pe Bellassa. Iar acum există un alt Jedi, undeva pe Coruscant. 

— Am un spion care s-a infiltrat în grupul acelui Jedi. Aştept un raport... 

— Obsesia ta prostească de a prinde Jedi în capcană te-a făcut să neglijezi 
ordinele primite. Ți-am dat o sarcină simplă - să cureți Coruscantul, nivel cu nivel, 
până la scoarță, până când va fi în totalitate sub dominația noastră. Trebuia să 
depistaţi fiecare celulă posibilă de rezistență. Trebuia să plănuieşti o lovitură şi să-i 
elimini pe cei Şterşi. Nu putem permite ca cei din rezistență să se transforme în eroi. 

— O clipă, Lord Vader, zise Malorum. Coruscantul nu este o misiune obişnuită. 

— Dacă nu eşti capabil să faci treaba asta, voi găsi pe altcineva să o facă. 

— Bineînţeles că sunt capabil, Lord Vader... 


— Atunci fă-o şi fă-o acum. Vrei să scapi de intruşi? Aruncă Templul în aer. 

Ferus înțepeni. 

— Să-l arunc în aer? întrebă Malorum. 

— De ce nu? 

— Dar biroul meu privat este aici! S-ar pierde înregistrări valoroase. 

— Îţi supraestimezi propria importanţă. 

Ferus putu chiar să audă respiraţia ieşind şuierând din plămânii lui Malorum. 

— Înţeleg ce faceţi. Încercaţi să mă discreditaţi în ochii Împăratului. Vreţi să-mi 
distrugeți munca, dosarele... Apoi se opri. Aha. Acum înțeleg. Nu vorbeațţi serios. 

— Interesant ceea ce a ieşit la iveală abia acum, nu-i aşa? Ai aici fişiere care nu 
au fost puse în bancă Imperială de date? Asta e o încălcare a directivelor Împăratului. 

Asta este o bătălie, gândi Ferus. Malorum vrea să-i ia locul lui Vader. Vrea să fie 
animalul de companie al Împăratului. lar Vader ştie exact ce vrea să facă. 

Acum exista un element de îngâmfare în tonul lui Malorum. 

— Am permisiunea Împăratului însuşi de a păstra dosare private care cred că ar 
putea pune în pericol o anchetă în curs. 

— Trebuie să-ţi reamintesc de propria ta inferioritate? 

Furia lui Vader servi la anularea asiguranței lui Malorum. 

E un lucru înspăimântător să simți că se întoarce împotriva ta, reflectă Ferus. 

Se bucură că se afla în spatele panoului. 

— Nu am secrete față de dumneavoastră, Lord Vader. Există rapoarte pe care nu 
le-aţi văzut încă, dosare care au nevoie de note suplimentare... Am spioni peste tot pe 
Coruscant, după cum ştiţi. Rapoartele despre progresul nostru în supravegherea 
subnivelurilor... 

— În sfârşit îmi spui ceva ce vreau să ştiu. 

— Ca să nu mai vorbim de anumite chestiuni delicate pe care le-am urmărit doar 
de dragul dumneavoastră, Lord Vader. De exemplu, zvonurile despre Polis Massa... 

Ferus se strădui să audă mai bine. Iarăşi venea vorba despre asta — Polis Massa. 
Era ceva în joc, ceva important, dar nu ştia ce. 

Dacă Malorum crezuse că îl va impresiona pe Vader, se înşelase. Lăudăroşenia 
lui avu efectul opus. Ferus simți arderea lentă a furiei lui Vader, pe măsură ce creştea. 

— Lord Vader... 

Vocea lui Malorum era răguşită, ca şi cum ar fi gâfâit. Totuşi, Ferus putea auzi 
frica din ea. 

— Vă... implor... vă... 

Se întâmpla un lucru ciudat. Grilajul din fața lui Ferus vibra. Apoi, vibră peretele 
propriu-zis. Se auzi sunetul unei crăpături. Vader îşi lăsa furia să crească. 

— Să nu mai pomeneşti niciodată despre acel loc. 

— Bineînţeles, Lord Vader. 

De cealaltă parte a coridorului, Ferus putu vedea că ferestrele camerei lui Yoda 
vibrau. Dintr-o dată, uşa explodă. Văzu un scaun zburând prin cameră şi îl auzi 
lovindu-se de un perete. O parte din tavan se crăpă şi cablurile se prăbuşiră. 

Ferus îi făcu semn lui Trever şi începură să se târască înapoi. 

Ferestrele se sparseră. Grilajul sări în aer, împreună cu o bucată mare din 
perete. Ferus şi Trever erau expuşi. 

Ferus şi Trever încercară să se tragă înapoi printre cioburile de sticlă şi priviră 
drept în sus spre masca respiratorie neagră a lui Darth Vader. Malorum atârna în aer, 
victimă a furiei Lordului Sith, cu fața aproape purpurie. Vader îşi eliberă stăpânirea 
asupra Forţei, iar Malorum căzu pe podea cu un sunet ciudat. 

Pentru o clipă, nu se mişcă nimeni. 

Vader se uită la el, iar Ferus privi în sus, şi totul în el se dizolvă într-o frică pură. 
Privi masca neagră şi se întrebă cine era cu adevărat ființa jumătate vie, jumătate 
mecanică din spatele ei. Nu ştia. 

Cumva, antrenamentul îşi intră în drepturi. Avu o clipă, iar ea se transformă în 
timp suficient. Ferus ştiu că nu avea suficientă putere pentru a lupta cu un Sith. 
Absolut deloc. Dar nici nu-l putea lăsa pe Darth Vader să-l domine cu Forța. Se întinse 
spre Forţă şi fu lovit de un val surprinzător. Acesta crescu în intensitate şi putere, fiind 
cel mai puternic val pe care îl simțise vreodată, ca şi cum Yoda însuşi ar fi fost aici 
pentru a-l ajuta. Se simţi aproape ca şi cum ar fi fost îndreptată spre el, emanând din 
camera lui Yoda. Ferus folosi valul de Forță, apucându-l pe Trever cu un braț şi sărind 
să apuce cablul flexibil care căzuse din tavan. Era încă ataşat şi îi oferi suportul 
necesar ca să se balanseze. Împreună cu Trever trecu prin peretele de sticlă spart, apoi 
îi dădu drumul. Ştia că Forța îl va purta. El şi Trever zburară pe deasupra atriumului 
şi aterizară pe partea cealaltă. Putu simți partea întunecată a Forței în spatele lui, dar 
nu îi dădu atenție. Pur şi simplu fugi, ştiind în acelaşi timp că dacă Vader îl voia, l-ar 
fi prins. Ar fi fost simplu pentru el. 

Poate că îi lăsa pe Ferus şi Trever să plece pentru a-l umili pe Malorum. Sau 
pentru a-l testa. Sau pentru că nu-i păsa atât de mult. Oricare ar fi fost motivul, Ferus 
se bucură de el şi fugi. 

Alarmele începură să sune. Acum era în alertă întregul Templu. Ferus trecu pe 
un hol despre care ştia că este o scurtătură spre sălile de analiză. Era întunecat şi 
prăfuit; Imperialii nu-l foloseau. Folosindu-şi sabia pentru a avea lumină, o luă înainte. 
Asta le putea aduce câteva secunde preţioase. În mintea lui, îşi făcea un plan disperat. 
Singurul mod în care puteau ieşi de aici era dacă o făceau repede; Ferus ştia că nu se 
putea ascunde prea mult timp. Nu exista nicio îndoială că Malorum nu-şi va permite 
să dea greş în fața stăpânului său. 

— Care este planul? întrebă Trever, respirând greu. Cu cât scăpăm mai repede 
de tipul ăla, Vader, cu atât mai bine. Era înfricoşător! Înfiorător! 

— Trebuie să furăm o navă, spuse Ferus. Noua platformă de aterizare se află 
chiar sub una dintre camerele de joacă pe care le foloseau cei mici. În timpul observării 
am văzut că fereastra este parțial aruncată în aer. 

— Simt într-un fel că vom sări din nou pe fereastră, spuse Trever. 

— Ei bine, eu sper că va fi un mic speeder sub noi. 

— Ştii, tot uiţi ceva. Eu nu sunt Jedi. Nu pot face toate acele salturi şi aterizări. 

— Te descurci foarte bine. Grăbeşte-te. 

Ferus încetini când ajunseră la camera de joacă, apoi se strecură mai departe. 


Aşa cum sperase, camera nu era folosită. Un vânt rece sufla înăuntru prin fereastra 
spartă. Urmat îndeaproape de Trever, păşi înăuntru. Un val de groază îl lovi, puternic, 
direct în piept. Ceva se întâmplase aici. 

Copiii... Cum reuşise să îndepărteze acest gând? Îşi închipuise, cumva, că 
Imperiul nu ar fi vizat tinerii. Îşi imaginase că tinerii pur şi simplu... fugiseră. 

Dar nu fugiseră. 

Tineri, bătrâni, bolnavi, slabi... nu intrau în calculele Sithului. Ei pur şi simplu 
se duc după ceea ce vor. 

Nu te mai gândi la asta. Dacă te gândeşti, s-ar putea să te distrugă. 

Merse încet spre fereastră. Se simţea ca şi cum ar fi dat cu piciorul prin cenuşă. 
Jucăriile erau încă împrăştiate peste tot, aparatele de cățărat pe care le folosiseră cei 
mici, săbiile de antrenament, jucăriile cu laser, toate erau acum sparte. 

Ce fel de monstru ar fi fost capabil de aşa ceva? 

Trever se ascunse în spatele unei coloane căzute, ferindu-se de priviri indiscrete 
în timp ce spiona pe fereastră. 

— Închid platforma de aterizare, spuse el. Trebuie să fie o măsură de securitate. 

Scuturându-se de amintirile întunecate din încăpere, Ferus i se alătură. În timp 
ce se aflau în interiorul Templului, se lăsase amurgul. Luminile se aprindeau 
intermitent la toate nivelurile de sub ei. 

— Uită-te la ofițerul ăla cum se ceartă cu ei. Este codul este galben, nu roşu. 
Vezi lumina de pe marginea platformei? Aşa că bănuiesc că o să-l lase să plece. 

Forța crescu. Era un avertisment. Ferus fu surprins de puterea lui. De cele mai 
multe ori avea impresia că bâjbâia după Forță prin ceață. Acum îşi dădu seama că 
legătura sa cu Forța era mai puternică cât timp se afla aici. Ceva din el încă mai 
răspundea la acest loc, încă mai primea putere de la el. 

Malorum era aproape. 

Se uită prin cameră. Mai avea câteva secunde. Trebuia să fie ceva aici care să-i 
fie de folos. Mintea lui lucra rapid. Avea nevoie de ceva care să-i distragă atenția 
pilotului de jos. Avea nevoie doar de o clipă. Luă una dintre jucăriile copiilor. Era 
folosită pentru antrenamentul Forței. La început, jucăria cu laser zbura în linie 
dreaptă. Pe măsură ce copilul creştea în experienţă, folosea Forța pentru a o face să se 
scufunde şi să se rostogolească. Cu cât se mişca mai mult, cu atât mai multe lumini 
laser se aprindeau şi se stingeau. Ferus o porni. Câteva lumini clipiră la semnal. Încă 
funcționa. Acea mică jucărie reuşise să scape de distrugerile din jurul ei. 

Veni lângă fereastra spartă. Ofițerul de dedesubt fusese autorizat să decoleze. 
Ferus lăsă jucăria laser să zboare. Acum nu mai avea nevoie decât de Forţă. O simți 
cum curge fără efort între el şi jucărie. Trimise jucăria învârtindu-se şi plonjând. 
Luminile clipeau, din ce în ce mai repede, culorile luminând întunericul. Gărzile de 
dedesubt o arătară cu degetul şi ridicară puştile blaster. Îi putea vedea că erau 
nedumeriţi, neştiind ce putea fi obiectul respectiv. Era o armă? 

Pilotul ezită, neştiind ce să facă. 

— Ţine-te de mine ca o maimuţă-şopârlă, îi spuse lui Trever. 

Trever îi sări în spate, înfăşurându-şi brațele şi picioarele lungi în jurul lui. Ferus 
se poziționă pe margine. Toată lumea de jos se uita la jucăria laser. Sări. Forța îl ajută 
să-şi încetinească şi să-şi ghideze coborârea. Speederul încă plutea lângă gărzi. 
Evident, ofițerul voia să fie protejat de armamentul lor înainte să plece. Ferus menținu 
jucăria laser învârtindu-se chiar şi în timp ce-şi ghida saltul. 


Totul se întâmplă în mai puţin de o clipă. Ateriză în spatele speederului. Trever 
alunecă de pe spatele lui şi se instală pe bancheta din spate. 

Ferus îl luă de braţe pe ofițerul care era prea speriat ca să mai lupte. 

— Am nevoie de vehicul, spuse Ferus. 

Îl aruncă pe ofițer afară din vehicul. Încă mai pluteau la doar câţiva metri de 
platformă; ofițerul nu se răni, dar nici nu era foarte fericit de aterizarea sa dură. Îşi 
scoase blasterul şi începu să tragă cu furie. 

— E timpul să plecăm, spuse Trever, ascunzându-se sub scaun. 

Focurile de blaster curgeau în jurul lor, în timp ce gărzile îşi dădeau seama ce 
se întâmplase. Ferus acceleră motoarele şi porniră în trombă. 


Capitolul 8 


Ce mai urmează acum? se întrebă Trever. 

Cu fiecare idee nouă pe care o avea Ferus, se trezea intrând în furtuni 
atmosferice, atârnând de turnuri şi furând speedere Imperiale. Nu ştia dacă se distra 
de minune sau dacă era pur şi simplu nebun că rămăsese cu el. Se întrebă pentru a 
mia oară de ce se afla aici. De fiecare dată când avea ocazia să fugă, spunea nu. 

Adevărul era că galaxia devenea un loc atât de mic atunci când nu aveai unde 
să te duci. Şi ar fi făcut orice pentru a distruge Imperiul care îi omorâse familia. 

— Acum ştim că Malorum crede că mai există un Jedi în viață şi că se află pe 
Coruscant, spuse Ferus. Ar fi bine să abandonăm cât mai repede speederul şi să 
începem să-l căutăm. 

— Acum? întrebă Trever în timp ce Ferus pilota speederul pentru a ateriza pe o 
platformă aglomerată. Tu nu te opreşti niciodată? 

— Nu te distrezi îndeajuns? 

— Mâncarea şi somnul mi-ar prinde bine. 

— Fără somn, pentru moment. Dar pot să-ți fac rost de ceva de mâncare acolo 
unde mergem. Dacă mai e acolo. 

Atât de multe se schimbaseră, gândi Ferus — se aştepta ca totul să fie altfel. Dar 
nu se putea opri din speranţă. 

Nu mai era. Acolo unde restaurantul lui Dexter îşi ocupase cândva micul său 
spaţiu, era acum un teren gol. Ferus stătea în picioare, uitându-se la spaţiul unde 
fusese. Fusese ras de pe fața pământului. De ce? 

Nu-l cunoştea prea bine pe Dexter Jettster. Îl întâlnise doar de câteva ori. Dar 
Obi-Wan îi spusese să-l caute pe Dexter dacă avea vreodată nevoie de informații sau 
de ajutor şi să-i spună că el îl trimisese. Faptul că avea încredere în Dexter să-i spună 
că încă era în viață, însemna ceva. 

Ferus lovi cu piciorul într-o bucată de moloz. Nu era singurul care îl cunoştea 
pe Dexter Jettster. Restaurantul lui era cunoscut în tot oraşul Galactic. Cineva trebuia 
să ştie ce se întâmplase cu el. 

O femeie cu mantie roşie trecu pe lângă el şi îi zâmbi. 

— Am văzut expresia asta pe multe fețe, spuse ea. Căutaţi sliders!, nu-i aşa? 

— Erau cei mai buni din galaxie. Ce s-a întâmplat? 

— A dispărut, spuse ea. S-a întâmplat în aceeaşi noapte în care Imperiul i-a 
distrus restaurantul. 

— De ce? 

— A fost acuzat de subversiune, de complicitate cu duşmanii Imperiului. 

— Ca de obicei, spuse Ferus cu amărăciune. 

Femeia îi aruncă o privire tăioasă. 

— Ai grijă ce spui, spuse ea cu blândețe. 

Un bărbat uman trecu pe lângă ei. Probabil că era doar cineva care se îndrepta 
spre casă după o zi lungă de muncă. Dar nu se ştia niciodată cine putea fi un spion 


1 Sliders — una dintre delicatesele servite în restaurantul lui Dexter. 


Imperial. Ferus aşteptă până când trecu bărbatul. 

— Ştiţi ce s-a întâmplat cu Dexter? 

— Zvonuri, spuse ea. Coruscantul este întotdeauna plin de zvonuri. Unii spun 
că a fost arestat. Unii spun că este mort. Unii spun că acum călătoreşte prin galaxie, 
aşa cum obişnuia să facă cândva, mergând de la o slujbă la alta pe cargoboturi de 
colectare a energiei. Iar alții spun că s-a alăturat celor Şterşi. 

Din nou termenul acela. 

— Cei Şterşi? întrebă Ferus. 

Ea îi aruncă o privire curioasă. 

— Nu ştii despre ei? 

— Eu... am părăsit Coruscantul cu mult timp în urmă. 

Ea îi aruncă o privire evaluatoare. 

— Ei bine, dacă te-ai întors, ar trebui să ştii despre ei. Ordinul de Eradicare a 
Inamicilor de pe Coruscant a fost emis la scurt timp după ce Împăratul a preluat 
puterea. A fost conceput special pentru a-i viza pe cei care fuseseră activi în Republică. 
La început, a fost doar o supraveghere. Trebuiau să se prezinte la un ofițer Imperial în 
fiecare săptămână. Le era interzis să călătorească. Dar curând, supravegherea a dus 
la arestare, arestarea la moarte sau la o moarte vie, aşa că... unii şi-au pus la cale 
propria dispariție. Acum se ajută unii pe alții. Poţi să scapi de nume şi de documentele 
de identitate şi de orice urmă a existenței tale şi pur şi simplu... 

— Dispari. 

— Ca şi cum nu te-ai fi născut niciodată. Se spune că trăiesc mai jos. Foarte jos, 
într-unul dintre subniveluri. 

— Înţeleg. Mă bucur pentru Dexter, dacă a reuşit să scape. Mi-a fost prieten. 

Cuvintele plutiră între ei, dar se întâmplă ceva dedesubtul lor. Ea îl evalua, 
încercând să se decidă cine era. Iar el îi spunea, cu fiecare cuvânt, că poate avea 
încredere în el. Ştia că ea cunoştea mai multe detalii decât spunea. 

— Este periculos, spuse ea, apoi aruncă o privire furişată în jur. 

— Totul este periculos, în zilele noastre. 

Ochii ei căprui erau precauți şi păru să ia o decizie. 

— Sfatul meu, desigur, este să nu mergeţi în Districtul Portocaliu în apropiere de 
apusul de soare. 

— Mulţumesc pentru sfat, spuse Ferus, în timp ce ea dădea scurt din cap şi se 
îndepărta. 

Îşi imaginase el sau ea îi şoptise noroc atunci când trecuse pe lângă el? 

Cele mai multe dintre misiunile sale ca ucenic Jedi îl duseră în lumile din Inelul 
Mijlociu şi dincolo de ele. Ştia că unele dintre celelalte echipe de Maeştri-Padawani, 
precum Obi-Wan şi Anakin, aveau mai multă experiență pe Coruscant. Ferus nu 
cunoştea prea bine lumea subterană de pe Coruscant. Dar chiar şi el auzise de 
Districtul Portocaliu. Nu era un nume oficial. Nu l-ai fi găsit pe hartă. Primise acest 
nume de la obiceiul rezidenţilor de a înlocui luminile de pe străzi, puse la ordinul 
Senatului, cu unele portocalii, care dădeau pasajelor şi aleilor un aer parşiv. De fiecare 
dată când oficialii schimbau luminile cu cele albe, locuitorii reuşeau cumva să le 
readucă la portocaliu, cartier cu cartier şi stradă cu stradă. În cele din urmă, Senatul 
renunțase la problemă şi lăsase Districtul Portocaliu în pace. 

Ferus nu fusese de fapt niciodată acolo, dar nu-şi făcea griji în privința găsirii 
drumului. Asta făcea parte din ceea ce făcea el, să intre în situații riscante şi să încerce 


să afle informaţii fără să facă prea multe greşeli stupide. 

Uneori se descurca mai bine decât în alte dăți. 

Luară un taxi aerian până în district. Şoferul decolă cât de repede putu. Cine 
putea să-l învinovățească? 

Era puțină iluminare aici, cu excepția luminilor laser stridente care fluturau 
invitații în diverse cluburi şi baruri şi, bineînțeles, a luminilor portocalii. Aici jos, nu 
era niciodată linişte. Multitudinea de ființe făcea ca mersul pe jos să fie dificil. Cei care 
nu-şi permiteau nivelurile superioare locuiau aici, în gherete mici care treceau drept 
apartamente în structuri uriaşe care adăposteau mii de ființe. Multe dintre ele, Ferus 
era sigur, plănuiau să-şi croiască drum spre nivelurile superioare pentru a trăi din 
nou sub soare. 

— Inteligent, spuse Trever. Ne ascundem la vedere. Chiar şi Imperiului i-ar fi 
greu să urmărească pe cineva aici. Îţi poţi imagina cum ar fi să faci o căutare din casă 
în casă? Ar dura cam o mie de ani. 

Continuară să meargă pe pasarelă. Munţii de gunoi comprimat se înălțau 
deasupra lor. Deşi fusese igienizat în timpul procesării, încă emana un miros slab. 

— Cred că tocmai mi-am pierdut pofta de mâncare, spuse Trever. 

— Acum suntem în district, spuse Ferus. Şi este apusul soarelui. 

— De unde ştii? E întotdeauna portocaliu aici jos. 

Ferus privi în jur. Putea să intre într-un magazin sau să stea pe o bancă şi să 
aştepte până când se apropia cineva de el. În districte ca acestea, fiinţele aveau 
întotdeauna lucruri de vândut; şi asta includea întotdeauna informaţii. Dar poate că o 
cafenea era cea mai bună soluție. 

— E mai bine să nu anunti că eşti străin aici, dar nici să nu pari prea acasă, îi 
spuse el lui Trever în timp ce privea în jur. Dacă am putea găsi o cafenea mică... 

— Ferus. 

— ...dar trebuie să fie cea potrivită. 

— Ferus! Priveşte. 

Ferus urmări mişcarea din bărbie a lui Trever. Pe o alee care părea deosebit de 
periculoasă, o mică firmă laser atârna deasupra unei uşi. Ar fi fost uşor de ratat, 
datorită strălucirii portocalii atotcuprinzătoare din jur. Era o lumină roşie rotundă, cu 
crăpături care emanau din ea. Crăpăturile făceau ca lumina să pară a fi un soare 
muribund. 

— Apus de soare, spuse Trever. În Districtul Portocaliu. 

— Poate. Cu siguranță merită să încercăm. 

Ferus o luă înainte pe alee. 

— Eu intru primul. Tu rămâi aici. 

— Nu sunt sigur de asta, spuse Trever. Poate că ar trebui să merg pe stradă, să 
iau ceva ce aş putea pretinde că vând -— piese de datapaduri, de exemplu, şi... 

— Să iei piese de datapaduri? Nu cumva vrei să spui să le furi? 

— Nu mai fi atât de precis. Ce vreau să spun este că voi intra înăuntru 
pretinzând că sunt un vânzător şi voi arunca o privire în jur. Nimeni nu suspectează 
niciodată un copil al străzii. 

— Nu, mă duc eu, spuse Ferus. Am experienţă. Trebuie să fie un fel de cantină. 
Întotdeauna poţi găsi pe cineva care să te ajute într-o cantină, dacă abordezi persoana 
care trebuie. Aşteaptă aici. 

Împinse uşa... şi intră direct în colții unui Whiphid, care îl ridică şi îl aruncă pe 


uşă afară. Ferus ateriză dur. Îşi pipăi cu grijă coastele. Whiphidul abia îl atinsese cu 
colții săi. Totuşi, putea simți arsura. Mulțumi stelelor pentru favorul de a fi în viață. 

Trever se apropie să se uite la el. 

— Oh, spuse el, deci aşa se face. 

Whiphidul străbătu distanța din doi paşi uriaşi, înălțându-se deasupra lor. 

— Ăsta e un club privat! Du-ţi carcasa înapoi în gaura din care ai ieşit! 

— Hei, Colţosule! ripostă Trever furios. Cu cine crezi că vorbeşti? 

— Nu le place când li se spune aşa, murmură Ferus. Aşa că eu nu aş... 

Whiphidul îl ridică pe Trever în mâinile lui cu gheare şi îl aruncă peste Ferus. 
Ferus simți cum îi iese aerul din plămâni la impact. 

— Chemaţi compactoarele de gunoi! răcni Whiphidul către cineva dinăuntru. 
Avem nişte gunoaie aici! 

Un bărbat uman zvelt, cu haina până la glezne, stătea în uşă. Ferus recunoscu 
semnele revelatoare ale unui traficant de droguri, o ființă care cumpăra şi vindea 
narcotice şi poțiuni, uneori fără să țină cont dacă erau mortale sau nu. 

Pot să mă ocup de amândoi, gândi Ferus. Whiphidul m-a luat prin surprindere. 
Mă pot descurca cu ei. 

Traficantul râse. 

— Haideţi afară, bobocilor. Avem doi vii aici! 

Un Bothan înalt şi alte nouă - nu, zece — fiinţe ieşiră în trombă pe uşă. 

Bine. Poate că nu va fi atât de uşor pe cât am crezut. 

Trever se rostogoli de pe el. Ferus sări în picioare, cu mâinile ridicate, cu palmele 
în afară. 

— Hei, caut doar nişte informații. 

— Şi ce te face să crezi că avem ceva de dat? întrebă traficantul. 

— Nu de dat. Ci de vândut. 

— Are credite! strigă bucuros un om înalt. Prindeți-l! 

Ca unul singur, gaşca de ucigaşi se îndreptă spre ei. 

Nu voia să-şi folosească sabia. Vestea că fusese reperat un Jedi se va răspândi 
repede. Nu voia să-l avertizeze pe Malorum. Acum ştia că Inchizitorul credea că Fy-Tor 
era în viață, iar asta n-ar fi făcut decât să o pună în pericol. 

Totuşi, nici nu voia să fie ucis, împreună cu Trever. 

Băiatul avea cel mai fin simţ al autoconservării pe care îl văzuse vreodată. În 
câteva secunde, se furişase şi se rostogolise sub un speeder făcut scrum. 

— Hoo, strigă o femeie cu două tocuri încrucişate pline cu blastere. Uite cum 
aleargă micul şobolan womp! Prindeţi-l! 

Ferus sări şi ateriză pe speeder, apoi îşi scoase blasterul. 

— Va trebui să treci de mine. 

Cu o alunecare, un zgomot şi câteva pocnete, armele tuturor ieşiră la iveală. 
Blastere de buzunar. O puşcă blaster. Vibroşişuri. Vibrolame. Şi chiar şi ceea ce părea 
a fi o suliță de forță Imperială. 

— Cu plăcere, spuse Bothanul. 

Dintr-o dată, un râset profund izbucni din interiorul întunecat. 

— V-ar deranja să nu-l omorâți pe bietul om, prieteni? spuse Dexter Jettster. 
Cred că s-ar putea să-l cunosc. 


Capitolul 9 


Dexter le făcu semn cu trei dintre cele patru braţe ale sale. Ferus şi Trever intrară 
neliniştiți în barul întunecat. La doar câțiva paşi în urma lor, îi urma gaşca dezamăgită, 
murmurând sumbru pentru că pierduseră distracţia. 

Se aşezară la o masă care părea micşorată de trupul lui Dex. Făcându-le semn 
celorlalți să plece, acesta îşi fixă ochii prietenoşi asupra lui Ferus. 

— Ferus Olin, nu? Îmi amintesc când te aducea Siri pe la mine. Şi eu care 
credeam că ai lăsat Coruscantul în urmă pentru totdeauna. Asta ar fi fost o mişcare 
inteligentă. Şi cine e cu tine? 

— Trever Flume, completă Trever. 

— Ei bine, Trever Flume şi Ferus Olin, ce vă aduce prin părțile astea? 

— Obi-Wan a spus că mă vei ajuta, spuse Ferus. Tocmai l-am părăsit acum 
câteva zile. 

Dexter se lăsă în spate. Toate cele patru mâini se duseră la pieptul lui în timp 
ce lăsa să scape o expirație în rafale. 

— Ar trebui să pregăteşti interlocutorul pentru astfel de veşti. Deci este în viață. 
Asta e bine de ştiut. Unde este? 

— Nu pot să-ți spun asta, spuse Ferus. Dar îți transmite salutări. 

— Ei bine, dacă îl vezi, spune-i că Dexter Jettster încă mai este prietenul lui. 

— Se va bucura să afle că eşti bine. 

— Bine? Dexter chicoti. Eu n-aş merge atât de departe. Nu chiar atât de departe. 
Dar supraviețuiesc. 

— Eşti unul dintre cei Şterşi. 

— Sunt. Fără nume, fără trecut, fără nimic de declarat, doar că sunt în viaţă. 
Chicoti din nou, dar de data asta cu părere de rău. Obi-Wan a vorbit în pripă. Mă 
îndoiesc că pot să te ajut. Dar dacă ai venit să fii Şters, te pot pune în legătură cu 
persoanele potrivite. Îţi pot găsi un loc unde să stai o vreme - nu prea mult, pentru că 
cei Şterşi trebuie să se deplaseze în permanenţă. Unii dintre noi ținem legătura, alții 
dispar. Nu există judecăți aici jos. Faci orice pentru a supraviețui. 

Ferus aruncă o privire spre barul lung de metal. Grupul care venise după 
Whiphid afară era acolo, cu spatele la bar şi cu ochii pe el. Whiphidul stătea în spatele 
barului, mişcând o cârpă murdară înainte şi înapoi şi privind şi el. 

— Acum, nu vă faceți griji pentru ei. Au doar grijă de mine. Cel mai bine este să 
intimidezi orice vizitator. Creaturile vin aici în căutare de senzații tari, iar noi le 
trimitem înapoi de unde au venit. Un pic mai şifonați, dar în viață. Ha! Ha! Dacă spun 
că eşti în regulă, vei fi binevenit. 

— Ei cine sunt? întrebă curios Trever. 

— Un grup amestecat, aş spune, răspunse Dexter. Oricine pe care îl hăituieşte 
Imperiul. Eroi şi răufăcători. Unii jurnalişti, unii foşti ofițeri ai armatei Republicii. 
Poate şi câțiva criminali amestecați printre ei. 

Ferus aruncă o privire furişată către traficant. 

— Am observat şi eu asta. 


Dexter îşi plesni ambii genunchi cu cele patru mâini. 

— Ha! Vorbeşti de Keets. 

— Da, cel care abia aştepta să ne străpungă cu un vibroşiş, spuse Trever. 

— Ah, mai mult latră decât muşcă, spuse Dex. Şi nu era infractor pe vremuri. 
Era jurnalist, scria pentru Coruscant HoloNet. Unul dintre primii care s-a întrebat de 
ce acapara Palpatine toată puterea, chiar dacă zâmbea, spunându-ne că ne protejează. 

— Nu cumva este Keets Freely? întrebă Ferus, uimit. 

Citise comentariile lui Freely în timpul Războiului Clonelor. 

— Chiar el. Iar tipul Bothan cu coama încâlcită - acela este Oryon, unul dintre 
cei mai buni spioni pe care i-a avut vreodată Republica. Femeia umană cu părul strâns 
ca nişte coarne? Rhya Taloon, Senatoarea de Agridorn. Nu se poate întoarce pe lumea 
ei natală — are o condamnare la moarte. Aşa că s-a ascuns. Îl vezi pe acel Svivreni? A 
fost consilier în Senat. Şi umanoidul înalt? Ofiţer în Armata Republicii. Nu vreo clonă. 
Nu mă întreba de fraţii care stau unul lângă altul şi seamănă. Nu au spus cine sunt. 

Ferus se uită din nou prin cameră, de data asta cu surprindere. 

— Iată, spuse el, cu emoție în cuvintele sale. Chiar aici, în această cameră. 
Semințele pentru rebeliune. Aici este modul în care va începe, în locuri ca acesta. 

Dexter râse. 

— Suntem departe de rebeliune, tinere Olin. Încercăm doar să supraviețuim. 
Coruscantul era un loc decent de trăit, dacă nu te deranja faptul că un miliard de ființe 
îți respirau aerul. Lucrurile s-au schimbat. Sunt spioni prin preajmă, desigur. Dar 
chiar şi cetățenii obişnuiţi care încearcă să se descurce trec prin momente dificile. Mita 
şi intimidarea -— ăsta e acum modul de viaţă. 

— Tocmai am fost la Templul Jedi, spuse Ferus. Am văzut pagubele de acolo. 

— Se spune că sunt Jedi întemnițați acolo. 

— Nu sunt. 

— Nu credeam că vor fi. De aceea am avertizat-o pe cealaltă. 

Ferus îşi ascuțţi vigilența. 

— Care cealaltă? 

— Nu mi-a spus cum o cheamă. 

— Era un Jedi — o femeie umană, cu un mic tatuaj facial pe frunte. 

— Chiar ea. A auzit că am fost prieten cu Jedii şi m-a căutat. Asta a fost înainte 
să mă şterg. Nu i-am putut oferi prea multe — am fost surprins că mai era un Jedi în 
viaţă. Dar i-am spus să nu se ducă la Templu. În schimb, a coborât jos, în cele mai 
adânci subniveluri. 

— Ştii unde, mai exact? întrebă Ferus. 

— Habar n-am, prietene. Dar recent am primit un mesaj. Dacă voi avea vreodată 
nevoie de ea, spunea că ar trebui să caut Solace. 

— Solace? 

— Un cuvânt pe care l-am auzit din ce în ce mai des în ultima vreme. 

— Dar unde este? 

Dex ridică din umeri. 

— Nu ştiu. Încă nu am avut nevoie de ea. 

Ferus se uită în jur. 

— Este ceva ce ar trebui să ştii. Imperiul plănuieşte o lovitură aici jos. Vor să-i 
elimine pe cei Şterşi. Voi toţi ați devenit deranjanți pentru noul regim. Vor să controleze 
Coruscantul până la scoarță. 


Dex îşi mângâie bărbia cu degetele groase şi noduroase. 

— Asta nu va fi uşor, nici măcar pentru Imperiu. 

— Darth Vader a făcut din asta misiunea lui personală. 

— Darth Vader? Asta e o altă poveste. Dex se încruntă gândindu-se, ridurile de 
pe faţa lui adâncindu-se până când ochii îi dispărură. Apoi îşi ridică din nou privirea 
spre Ferus. Vei avea nevoie de un ghid dacă te duci jos. 

— Te-ai gândit la cineva? 

— Poate, poate. Dar mai întâi, trebuie să am o mică discuţie cu banda. 

Dex le făcu semn celorlalți şi se retraseră într-o altă încăpere din spatele barului. 
Se părea că respectiva clădire era o veche staţie electrică de releu şi încă mai deținea 
turbine abandonate. Cei Ştergşi îşi conectaseră aici propriul sistem de energie, iar aerul 
era plin de aburi şi de un zumzet constant. 

— Face ca supravegherea să aibă dificultăți în localizarea vocilor, le explică Dex 
lui Ferus şi Trever. Sunt pe aici unii care sunt puţin sensibili la faptul că sunt ascultați. 

Şapte dintre cei Şterşi se aşezară la masă împreună cu Dex. Ceilalți se topiseră, 
nefiind dispuşi nici măcar să stea de vorbă cu străinii. Whiphidul rămase la bar. 

Toţi cei Şterşi se întoarseră spre Dexter pentru a-i da cuvântul, iar Ferus îşi dădu 
seama că era un fel de lider neoficial. 

— Prietenul meu aici de față este Ferus Olin, un fost Jedi. 

— Ucenic Jedi, corectă Ferus. 

— Iar acesta este prietenul lui... 

Trever interveni cu numele său. 

— Ferus mi-a spus că Imperiul plănuieşte să încerce să ne termine, iar eu am 
încredere în informaţiile lui, continuă Dexter. Ştiam cu toţii că se va întâmpla. Doar 
că se întâmplă mai devreme decât ne-am dorit. 

— Nu suntem pregătiți pentru asta, spuse masculul Svivreni. 

Era corpolent, cu o față îngustă şi blănoasă. Părul îi ajungea până la genunchi 
şi era ținut la spate cu o bandă groasă de metal. 

— El este Curran Caladian, le spuse Dexter lui Ferus şi Trever. 

— Am cunoscut un Tyro Caladian, spuse Ferus. 

Tyro fusese prieten cu Obi Wan şi o bună sursă de informații. Ferus îl întâlnise 
de mai multe ori. Fusese una dintre cele douăzeci şi una de ființe ucise în marele 
masacru din Senat, cu câțiva ani înainte de începerea Războiului Clonelor. 

— Vărul meu, spuse Curran. Am început împreună ca asistenţi la Senat. Îi 
aruncă lui Ferus o privire de recunoaştere. Ai fost acolo în ziua aceea, la masacru. I- 
ai salvat viața lui Palpatine. 

Ferus aprobă din cap. Avea motive să-şi amintească acest lucru. Acum ştia că 
nu era posibil să-i fi salvat viața lui Palpatine în acea zi. Palpatine — era sigur de asta 
- deținuse controlul total în fiecare moment, poate chiar prevăzuse atacul şi îl folosise 
în avantajul său. Cu siguranță, curajul său sub focul măcelului îi adusese mai mulți 
susținători decât oricând. 

— Chiar aşa? Dex îşi plesni cele patru mâini pe picioarele sale masive. Dacă te- 
ai fi mutat puţin mai la stânga în ziua aceea, Ferus, poate că am fi fost cu toții într-o 
formă mai bună! Ha! 

Ferus acceptă gluma cu un uşor zâmbet. Simţea că nimic din ceea ce ar fi putut 
face în acea zi nu ar fi făcut vreo diferență. 

— Să revenim la subiectul în cauză, spuse Dex. Sau la problemă. Mi se pare că 


avem de luat nişte decizii. În primul rând, ar trebui să-i avertizăm pe ceilalți. Fiecare 
e pe cont propriu, bineînțeles. Dar dacă unii dintre noi pot ajuta, ar trebui să ajutăm. 

— Cum să ajutăm? luă cuvântul bărbatul înalt pe care Dex îl numise fost ofițer. 

— Oferiţi-le celor Şterşiun loc unde să se ducă, dacă au nevoie. Părăsiți Districtul 
Portocaliu. 

Bărbatul aprobă din cap. 

— Trebuie să mergem mai adânc. 

— Sunt de acord cu Hume, spuse Rhya Taloon. 

Ferus nu putu face legătura între imaginea acestei femei, cu părul argintiu 
răsucit în coarne, cu tocurile încrucişate la piept, şi imaginea unui Senator. 

— Forţa noastră stă în unitate, spuse Bothanul Oryon. Ar trebui să găsim un loc 
în care să fim cu toții în siguranță. Nu doar noi, ci şi orice Şters care doreşte să ni se 
alăture. 

Cei doi tineri pe care Dexter îi numise frați se aşezaseră împreună. Urmăreau 
conversaţia cu atenţie, privind de la un vorbitor la altul în acelaşi moment. Apoi dădură 
din cap în semn de acord. 

— Gilly şi Spence au dreptate, spuse Dexter, deşi cei doi tineri nu vorbiseră. Şi 
acum ce facem cu Solace? 

Rhya Taloon luă cuvântul. 

— Am auzit zvonuri despre asta. Un fel de refugiu, se spune. Secret. În siguranţă. 
Imposibil de găsit, dar mulți îşi găsesc drumul acolo. 

— Eu zic să-l găsim, spuse Dexter. Ferus are abilitățile necesare pentru a ne 
proteja în timpul călătoriei. 

Eu? gândi Ferus. De când m-am oferit voluntar? 

Keets Freely aruncă o privire lungă în jur — la relee, la bălțile cu apă ruginită şi 
la pereții murdari. 

— Şi să lăsăm toate astea în urmă? glumi el. 

Stai puțin, gândi Ferus. Credeam că voi primi un ghid, nu că voi conduce grupul. 
Îi aruncă o privire lui Dexter. Ochii îi scânteiau... ai fi putut spune că aşa ceva era 
posibil pentru ochii unui Besalisk. Oh, bine. 

Fusese depăşit. Dar nu-l deranja să-i facă o favoare lui Dexter. O făcea de dragul 
lui Obi-Wan. Şi pentru a ajuta la găsirea Jediului pierdut. 

Trever nu era deranjat. Asta era clar după zâmbetul de pe fața lui. Îi plăceau 
ființele astea. Fără îndoială că-i aminteau de cei de pe piața neagră cu care trăise pe 
Bellassa. 

— Votaţi, atunci, sugeră Dexter. 

Îşi ridicară încet mâinile. Toţi cei şapte Şterşi erau de acord să plece. 

— Eu voi rămâne aici, spuse Dex. Nu mai sunt la fel de mobil ca înainte. Îi voi 
avertiza pe ceilalți să se dea la fund - ei bine, mai adânc decât în mod normal — şi voi 
aştepta să primesc veşti de la voi. 

În timp ce se duceau să-şi adune armele şi lucrurile, Ferus vorbi cu Dexter. 

— Să nu crezi că nu am observat cum m-ai prins în capcană, spuse el. 

— Unde ţi-e spiritul de aventură, tinere Olin? 

Dexter chicoti şi îi dădu o palmă pe spate, făcându-l să sară în față. Se opri la 
timp ca să nu se izbească de o coloană. 

— Ar trebui să-ți spun ceva, Dexter. Dacă te bazezi pe abilitățile mele de Jedi, 
am renunțat la Ordin cu ceva timp în urmă. Sunt puțin ruginit. 


— Aş prefera oricând un Jedi la jumătate de putere decât un batalion de soldați 
din trupele de şoc, îl asigură Dexter. Şi spune-mi Dex. Am sentimentul că acesta este 
începutul unei lungi prietenii. 

Cei Şterşi plecară pentru a-şi aduna cele câteva lucruri pe care trebuiau să le ia 
cu ei, iar Ferus profită de ocazie pentru a câştiga puțină intimitate şi a-l contacta pe 
Obi-Wan. Se retrase într-o parte puțin folosită a spațiului şi îşi scoase comunicatorul. 

Conveniseră asupra unui semnal codificat înainte să se despartă, iar Obi-Wan 
răspunse imediat. Apăru o mini-hologramă pâlpâitoare, iar Obi-Wan îşi dădu gluga 
înapoi. 

— Noutăţi? 

— Salut, Obi-Wan. Şi eu mă bucur să te văd. 

Obi-Wan se încruntă. 

— Ar trebui să mă contactezi doar pentru urgenţe. 

— Ei bine, nu este o urgenţă, aşa că bănuiesc că nu vrei să auzi ce am de spus. 
La revedere! 

— Bună, Ferus, spuse Obi-Wan obosit. Ce mai faci? 

— Nimic ce câteva zile de odihnă pe Belazura nu ar putea vindeca. Sunt aici cu 
prietenul tău Dexter Jettster. Îţi transmite salutări. 

— Dex! Mă bucur să aud asta. 

— Are o condamnare la moarte pe cap, dar e în viață. Ascultă, am intrat în 
Templu cu Trever şi am auzit ceva interesant despre Polis Massa. 

Obi-Wan se îndreptă. 

— Da? 

— Lui Darth Vader nu-i pasă de chestia aia. Orice ar fi. De fapt, i-a interzis lui 
Malorum să continue orice anchetă. 

— Asta e bine. 

— Nu, asta e rău. Pentru că Malorum încearcă să devină mâna dreaptă a 
Împăratului şi să-i facă vânt lui Vader. Aşa că va continua. 

— Ştii ce a aflat? 

— Nu, nu am ajuns atât de departe. S-a prăbuşit zidul după care ne ascundeam. 

— Trebuie să afli. Trebuie să fii în alertă pentru orice anchetă legată de moartea 
Senatoarei Padme Amidala, de asemenea. Crezi că te poţi întoarce în Templu? 

— Trever şi cu mine abia am reuşit să scăpăm. 

Obi-Wan îşi încrucişă mâinile în mânecile mantiei. 

— Ştii că nu pot pleca de aici, Ferris. Şi nu vreau să vă pun pe tine şi pe Trever 
în pericol. Dar Malorum trebuie oprit. 

— Îl voi opri eu pentru tine, Obi-Wan, spuse Ferris. Nu ştiu cum, nici măcar nu 
ştiu de ce. Dar o voi face. 

— Fie ca Forța să fie cu tine. 

— Ştii, încep să-mi dau seama că de fapt este cu mine. Încă mai este. 

— Bineînţeles că este, Ferus. Vocea lui Obi-Wan era acum caldă. Bazează-te pe 
asta. 


Capitolul 10 


Pentru prima dată de când părăsise străzile Bellassei, Trever se simți ca acasă. 

Cei Şterşi îi aminteau de prietenii pe care şi-i făcuse pe piața neagră. Sigur, nu 
trebuia să-i întrebi pe frații Gilly şi Spence cu ce se ocupau înainte să fie Şterşi, dar 
asta era în regulă pentru el. Era obişnuit ca lumea să îşi ascundă trecutul. 

Gilly şi Spence nu spuneau prea multe. Erau scunzi şi bine făcuți, şi puternic 
înarmați cu diverse arme improvizate în care aveau mai multă încredere decât în orice 
blaster. Keets Freely era cel mai vorbăreț. Tipul ăsta putea să-ți umple urechile cu 
fapte din subteranele Coruscantului: cum existaseră întotdeauna în afara legii. Cum 
securitatea nu pătrundea niciodată atât de jos. Milioane de locuitori se bazau pe 
propriile abilități de apărare sau pe echipe de justițiari pentru a proteja cartierele şi 
structurile de apartamente individuale cu sutele lor de locuitori. 

Potrivit lui Keets, de când preluase controlul cel mai malefic Imperiu, lucrurile 
nu făcuseră decât să se înrăutățească. Înainte de Războiul Clonelor, Senatul încercase 
cel puțin să împiedice decăderea acestui loc. Trimisese echipe de droizi pentru reparații 
ocazionale. Înfiinţaseră chiar şi clinici medicale pentru săracii care trebuiau să 
trăiască acolo. Dar acum, cu noul Senat lacom, nu-i mai păsa nimănui. Aşa că 
milioanele de ființe din subniveluri umblau în haite şi păstrau arsenale de arme pentru 
a se proteja. 

Trever ar fi putut sări peste prelegere şi să accepte direct punctul principal: 
păzeşte-ți spatele. Observase că Ferus nu era prea încântat de faptul că îi conducea pe 
cei Şterşi. Călătoriseră ore întregi până când ajunseseră departe de Senat şi de Oraşul 
Galactic, iar Ferus nu se gândea decât la Jediul pe care îl căuta. Sincer, era un pic 
obsedat de asta. Dar totuşi, Trever nu întâlnise niciodată pe cineva pe care să simtă 
că se poate baza, aşa cum se baza pe Ferus. Merita să rămână prin preajmă. 

Planurile lor erau simple. Trebuiau să fie. Grupul se hotărâse să se îndrepte în 
jos, înghesuiți cu toţii într-un speeder mare, şi să culeagă informații pe drum. Din 
moment ce existau atât de multe zvonuri despre Solace, erau siguri că vor găsi drumul 
până acolo. Bineînţeles, unele dintre zvonuri erau destul de extreme. 

Numărul unu: Solace era un loc de pe scoarță care scăpase de boom-ul 
construcțiilor monolitice de pe Coruscant. Avea copaci şi lacuri şi era deschis spre 
cerul aflat mult deasupra, fără să fie acoperit de nicio construcție. 

Şi dacă o să crezi asta, gândi Trever, înseamnă că ajungi să crezi în îngerii 
spațiali. 

Numărul doi: Solace fusese construit cu secole în urmă pe scoarță, un loc 
minunat cu palate şi turnuri unde erau toți bineveniţi, erau prețuiți şi erau liberi. 

Desigur. lar Împăratul este un tip umil care are grijă de bunăstarea tuturor, şi 
galaxia este o grădină înfloritoare. 

Singurul zvon pe care Trever îl credea cu adevărat era cel pe care îl ştiau deja: 
Solace era greu de găsit. 

La sfârşitul unei zile lungi în care nu aflaseră practic nimic, Rhya Taloon îşi 
desfăcu tocurile pentru a se face comodă şi se întinse pe canapeaua de dormit din casa 


de oaspeţi în care aranjaseră să rămână peste noapte. Gilly şi Spence erau ocupați cu 
curățarea armelor lor, în timp ce Trever se întindea pe cealaltă canapea de dormit, iar 
Ferus îşi întindea mantia pe podea pentru a-i servi drept pat. 

— Asta nu ne duce nicăieri, vorbi Rhya către tavan. 

Îşi puse vârful cizmei pe călcâiul opus şi îşi dădu jos o cizmă, apoi pe cealaltă. 
Acestea aterizară pe podea cu un pocnet. 

— Trebuie să pui o mulțime de întrebări înainte să obţii răspunsuri adevărate, 
bobocico, spuse Keets în timp ce se aşeza călare pe un scaun. Poate că nu vedem asta, 
dar avem piesele unui puzzle. 

— Avem? Ea flutură o mână în aer. Tot ce am auzit astăzi a fost doar zgomot. 

— Este un lucru pe care îl tot auzim. Scoarța. Este jos, unii spun că este chiar 
sub scoarță. 

— E adevărat, spuse Ferus. Acesta este firul comun. 

Oryon îşi scutură pe spate coama încâlcită de păr. Era în poziţia lui obişnuită 
de odihnă, ghemuit pe podea. Lui Trever i se părea incomodă, dar Oryon părea să o 
găsească relaxantă. 

— De obicei, există un sâmbure de adevăr chiar şi în cel mai exagerat zvon. Keets 
ar putea avea dreptate. 

Gilly şi Spence îşi ridicară privirea de la armele lor pentru a aproba din cap. 

— Trebuie să existe o primă dată, spuse Hume. 

Era un om înalt şi fusese ofițer al armatei Republicii. Keets îl aprobă. 

— Chiar şi un cronometru stricat are dreptate de două ori pe zi. 

— Deci ar trebui să mergem direct spre scoarță, zise Curran. Să nu mai pierdem 
timpul. 

— Pare un plan bun, spuse Hume. Nu-mi place să pierd timpul. 

Toată lumea se uită la Ferus. 

— Sunt de acord, spuse el. 

— A mai fost cineva atât de jos până acum? întrebă Keets. 

— Glumiti? întrebă Rhya. Nu am reuşit niciodată să ies din Oraşul Galactic. Apoi 
se uită în jos la tocurile de pe podea. Pe de altă parte, nici nu mai trăsesem vreodată 
cu un blaster. 

Oryon îşi verifică arma. 

— Ei bine, pregăteşte-te. S-ar putea să ai o mulțime de oportunităţi în curând. 


Porniră spre scoarță la prima oră a dimineții. 

Coborâră în viteză subnivel după subnivel. Aici nu existau culoare spațiale, ci 
doar pilotare complicată. Ferus pilota speederul, fără să vorbească, concentrându-se 
să evite celelalte speedere agresive pe care le întâlnea, precum şi senzorii stricați care 
se iveau brusc în fața lui, platformele de aterizare prăbugşite şi pasajele înguste. 

Coruscant fusese construit de la suprafaţă în sus. Când nivelurile deveniseră 
prea aglomerate pentru a fi locuite, fuseseră construite mai multe niveluri deasupra. 
Mai multe clădiri, mai multă infrastructură, mai multe stații energetice, mai multe 
pasarele. Cu cât Ferus şi ceilalți mergeau mai adânc, cu atât aceste structuri deveneau 
mai vechi. 

Părăsiră speederul pe o platformă de aterizare care era susținută cu bârne de 


duroțel şi lemn. Privind în jur, Trever putu vedea că improvizaţia era regula jocului 
atunci când venea vorba de construcții aici jos. 

Aici, la scoarță, intrau într-un secol care fusese dedicat grandorii. Aceste ființe 
de demult îşi construiseră clădirile din piatră, înalte de sute de etaje, cu sculpturi 
complicate şi balcoane, turnulețe şi turnuri. Piatra clădirilor era crăpată şi fărâmițată. 
Adesea erau întărite cu resturi de metal sau lemn. Străzile erau întortocheate şi 
înguste, cu alei care se desprindeau din alte alei, într-un labirint confuz. 

Aici nu exista deloc infrastructură oficială — nu exista energie electrică, nu exista 
apă, nu exista lumină, nu exista ventilație care să nu fie alimentată de generatoare 
private. Merseră pe o alee îngustă şi boltită. Piatra de sub picioarele lor era crăpată şi 
despicată, uneori cu fisuri late de câțiva metri. Săriră peste fisuri când trebuise şi 
ocoliră găurile. Erau singurele ființe care se aflau pe străzi. Deşi deasupra lor soarele 
nu apunea, se simțea ca noaptea. Aerul era întunecat şi închis. 

Asta era partea de jos a Coruscantului. Cel mai de jos nivel cunoscut. Dacă nu 
o găseau pe Solace aici, nu mai aveau unde să se ducă. 

Trever spera că siguranța stătea în numărul lor mare. Cei Şterşi păreau perfizi. 
Nu-şi putea imagina că cineva ar vrea să aibă de-a face cu ei. Îşi văzu paşii încetinind. 
Se simțea bântuit de ceea ce se afla deasupra. Era ca şi cum ar fi simțit presiunea 
milioanelor de vieți de deasupra lui, a milioanelor de structuri şi maşinării, o întreagă 
matrice imposibilă de viață care zumzăia deasupra capului său, cu milioane de inimi 
care băteau. Era suficient pentru a-l speria teribil. 

— Eşti neobişnuit de tăcut, tinere. 

Keets se aşeză lângă el. 

— Totul pare atât de... greu, spuse Trever. 

— Vrei să spui tot ce se află deasupra capului tău? râse Keets. Da, înțeleg ce vrei 
să spui. E cam apăsător. 

— Deci, cine locuieşte aici jos? întrebă tânărul. 

Keets ridică din umeri. 

— Imigranții din alte lumi, cei care au venit aici în speranța de a o duce mai 
bine. Cei care au pierdut totul, cei care nu aveau unde să se ducă. Creaturi care abia 
trăiesc, care încearcă să trăiască. Şi cei care se hrănesc cu ele. 

— Şi cei care caută minunata lume a lui Solace, spuse Trever. 

Keets chicoti. Apoi, brusc, se întinse şi îl împinse tare pe Trever. Băiatul căzu pe 
pământul dur. 

— Hei, ce... 

Apoi îi văzu. Gaşca se materializase aparent din senin, dar Trever văzu acum 
pasajul îngust care dădea în aleea arcuită. Keets îl împinsese chiar la timp din calea 
unei săgeți paralizante. Trever îşi ridică privirea şi văzu că Oryon îşi scosese deja 
blasterul uşor cu repetiție din husa de la spate. Keets ținea în mână un pistol blaster. 
Acum Trever vedea dârele de focuri de blaster în întuneric, un baraj constant, în timp 
ce banda înainta. Erau cel puţin cincisprezece, fiecare dintre ei având un aspect mai 
brutal decât ceilalți. 

Ferus fugea deja, sabia sa de lumină măturând într-un arc în continuă mişcare. 
Atacatorii erau în mod clar speriaţi de ferocitatea şi puterea de care dădea dovadă, ca 
să nu mai vorbim de salvele de blaster care se îndreptau brusc spre ei ca un bumerang. 
Continuară să tragă în timp ce se retrăgeau, strigând blesteme la adresa lui Ferus şi 
promițând că îl vor ucide. Oryon şi Hume îşi păstrară poziția pe flancurile lui Ferus, 


fiecare dintre ei trăgând cu armele lor. Keets şi Rhya erau doar cu puţin în urmă, în 
timp ce Gilly şi Spence se despărțiră şi începură să urmărească banda care renunțase 
să mai tragă şi fugea. 

Trever începu să se ridice în picioare. Fisurile şi crăpăturile erau mai largi aici, 
iar piciorul i se înfipse într-o crăpătură în timp ce se mişca. Enervat, încercă să-l 
scoată, dar era blocat. Trever se aplecă mai aproape pentru a se uita în crăpătură. O 
coadă groasă şi solzoasă se înfăşurase în jurul gleznei sale. Scoase un țipăt de surpriză 
şi încercă să-şi tragă piciorul în sus. Creatura înfăşură un alt tentacul în jurul gleznei 
şi trase. Încercă să o lovească, dar asta nu făcu decât să se agaţe şi mai tare. 

— Ferus! strigă Trever. 

Dar Ferus era în față, cu Rhya şi Hume, şi nu îl auzi. Se uită din nou în jos şi 
de data asta văzu ochiul creaturii care se uita la el. Nu credea că în universul acestei 
creaturi exista conceptul de milă. Creatura se smuci brusc, iar Trever căzu în 
crăpătură până la şolduri. Celălalt picior îi atârna acum în interiorul crăpăturii, iar el 
alungă întrebarea dacă acea creatură avea cumva un partener. Lovi cu piciorul şi se 
răsuci, lovind creatura acum cu pumnul, în timp ce cu cealaltă mână căuta ceva — 
orice — în centura sa utilitară. Simţi contururile familiare ale unei încărcături alfa. 

Degetele lui se bâjbâiră în timp ce încerca să seteze încărcătura. Reuşi să o facă, 
dar creatura trase de el, iar încărcătura îi scăpă dintre degete şi căzu în întuneric. În 
străfulgerarea de lumină văzu un corp reptilian cu solzi care păreau de duracretă. 
Gura creaturii păru să fie suficient de puternică pentru a-l rupe în două. Dintr-o dată, 
ceva şuieră lângă urechea lui. Surprinse strălucirea unui vibroşiş în timp ce se rotea 
prin aer, țintind perfect coada. Se înfipse până la mâner. Coada groasă se desfăşură 
brusc, iar Trever auzi sunetul creaturii care se îndepărta, alunecând. 

— Melc de duracretă, spuse Keets, întinzând o mână spre el şi trăgându-l în sus. 
Cam trei metri lungime, după cum arată. Sapă în piatră. Cel mai bine ar fi să fii cu 
ochii în patru. 

— Mulţumesc pentru pont. 

Trever îşi şterse praful de pe pantaloni. Ferus se grăbi să se apropie. 

— Ce s-a întâmplat? 

— Nimic important. Am fost aproape strangulat de un melc enorm. Nimic pentru 
care să îţi faci griji, spuse Trever. 

Nu ştia de ce se simțea atât de iritat că nu-l salvase Ferus. Jediul mersese 
înainte, fără să se preocupe deloc de Trever. 

— Hei, îmi pare rău. Mulţumesc, îi spuse Ferus lui Keets. 

— Sigur. Îmi eşti dator cu un vibroşiş. 

Keets rânji, cu dinții albi prin murdăria care îi brăzda fața. 

— Am găsit un loc care ar putea oferi nişte informaţii, spuse Ferus. 

Ceilalți se opriseră în fața a două coloane de piatră prăbuşite. Pe un panou scria 
cu lumină laser: HANUL LUMII SUBTERANE. Îl priveau în timp ce Ferus, Trever şi Keets 
se apropiară. 

— Nu este cel mai select local, spuse Rhya. 

— Avem nevoie de un pat pentru noaptea asta, spuse Ferus. 

— Şi unde sunt paturi, este şi grog, spuse Keets. Şi unde e grog, este şi bârfă. 

— Hai să încercăm, spuse Ferus. Dar țineți-vă armele aproape. 

Împinseră uşa de piatră. Intrară într-un spaţiu circular mare, format din arcade 
înalte. Podeaua şi tavanul de piatră făceau ca paşii lor să răsune. Gargui uriaşi 


extratereştrii se uitau peste capetele lor cu ceea ce părea a fi o intenție malițioasă. 

— Ca acasă, remarcă Hume. 

Se apropiară de un mic birou ponosit care părea eclipsat de împrejurimi. Un 
funcționar stătea în spatele lui, dormind adânc. Ferus îşi drese glasul, dar nu se 
întâmplă nimic. Oryon trânti mânerul puştii sale blaster pe birou, iar funcţionarul se 
trezi cu o tresărire. 

— Foc! strigă el. 

— Fără foc, spuse Ferus. Doar nişte clienți. 

— Oh. Funcţionarul se ridică. Ah, avem doar câteva camere disponibile. Va 
trebui să staţi câte doi. 

— Bine. 

— Costă în plus pentru prosoape şi apă. 

— Extra pentru apă? 

— E greu să găseşti apă aici. 

— Bine, bine, bine. 

Ferus tocmai era pe punctul să-şi prezente legitimația falsă, dar funcţionarul 
făcu un semn cu mâna pentru a-l opri. 

— Doar credite. Nu avem nevoie de acte de identificare. 

— Credeam că aşa e legea. 

Funcţionarul ridică o sprânceană la el, ca şi cum Ferus ar fi fost un recrut într- 
o armată de războinici hârşiți. 

— Nu există nicio lege aici. Dacă nu ţi-ai dat seama încă de asta, îmi pare rău 
pentru tine. 

Plătiră creditele, apoi Hume întrebă: 

— Avem gâturile uscate. Aveţi vreo recomandare? 

Funcţionarul ridică din umeri în direcția unei uşi. 

Împinseră uşa şi intrară înăuntru. Cantina era mică, dar tavanul era înalt, 
aruncând umbre adânci prin tot spațiul. Spre surprinderea lui Ferus, localul era 
aproape plin. Humanoizi şi alte creaturi stăteau la bar sau la mesele mici care se 
pierdeau în umbre. Armele erau expuse în mod evident pe mese. 

— Îmi aminteşte de un loc în care obişnuiam să merg în Oraşul Galactic, numit 
Dor, doar că arată mai rău, observă Keets. 

Ferus aprobă din cap. Fusese la 'Dor cu Siri, ca Padawan care se străduise din 
răsputeri să nu se lase intimidat de atmosferă. Scursura galaxiei se ducea acolo să 
bea, să cumpere sau să vândă informaţii şi să angajeze vânători de recompense. Se 
numise cândva Splendor, până când majoritatea literelor se scurtcircuitaseră şi toată 
lumea îi spunea doar 'Dor. 

— Aş spune că ar trebui să luăm loc, îi sfătui Hume. Atragem un pic de atenţie 
aici. 

— Nu este neapărat un lucru rău, spuse Oryon. Asta s-ar putea să ne aducă 
nişte răspunsuri. 

Ocupară câteva mese mici şi comandară băuturi şi mâncare. Văzură că erau 
observați. Ferus luă o mică înghiţitură din băutura lui, apoi se ridică şi merse la bar 
pentru a vedea dacă avea cineva chef de discuţii. Între timp, Keets începu o conversaţie 
cu masa de alături. 

Mâncară mâncarea şi terminară patru oale de ceai şi vorbiră cu aproape fiecare 
persoană din bar, dar nimeni nu reuşi să obțină indicații despre Solace. Toată lumea 


auzise despre el, dar nimeni nu ştia unde se află. În cele din urmă, cantina se goli şi 
trebuiră să se recunoască învinşi. Trever se simțea ameţit de ceva vreme. Căscă. 

— Am putea la fel de bine să dormim puţin, spuse Ferus. 

Camera era mare, cu canapele de dormit şi un singur recipient şi țeavă din care 
picura apă de un galben pal. Canapelele erau doar nişte scânduri cu o pătură 
deasupra. Nu era cel mai incomod pat pe care dormise Ferus vreodată, dar cu 
siguranţă se afla în top zece. 

Se întoarse pe o parte şi privi părul ciufulit al lui Trever care ieşea de sub pătură. 
Se simțea prost că nu fusese el cel care îl ajutase pe Trever mai devreme. Se asigurase 
că Trever era nevătămat în timpul bătăliei, apoi se concentrase asupra atacatorilor. 
Auzise strigătul lui Trever, dar până să vină el, Keets era deja acolo. 

Nu putea fi primul de fiecare dată. Sau cel puţin aşa încerca să-şi spună. Nu 
ştia unde începea şi unde se termina responsabilitatea lui față de băiat. Ştia, 
bineînțeles, că Trever nu era chiar atât de descurcăreț pe cât pretindea că este. Chiar 
dacă băiatul trăise ani de zile de unul singur, din când în când avea nevoie de 
îndrumare, de cineva care să vegheze asupra lui. 

Era asta treaba lui? 

Dacă ar mai fi fost încă Jedi, dacă galaxia nu s-ar fi schimbat, ar fi fost destul 
de mare pentru a avea un Padawan acum. Dar Trever nu era Padawanul lui. Ferus nu 
avea cu el legătura pe care ar fi avut-o un Maestru Jedi. Nu avea legătura pe care o 
avusese cu Siri. Îl pierdea din când în când din vedere. Şi nu-şi putea da seama ce 
gândea sau ce simțea. Era mai bine să se despartă, să găsească un adăpost pentru 
Trever, astfel încât acesta să poată creşte în siguranță. Chiar iubit, dacă ar fi fost 
posibil. Pentru că Ferus nu ar fi făcut decât să-l îngroape tot mai adânc în complicații 
şi pericole. Nu era corect față de Trever. Azi fusese un melc de duracretă de trei metri. 
Dar ce avea să se întâmple mâine şi poimâine? 

Cu aceste gânduri neliniştitoare, Ferus simți că alunecă spre somn. Respirația 
calmă din cameră îi spunea că şi ceilalți cedaseră oboselii, în ciuda paturilor tari. 

Deodată, auzi un zgomot. Pus mâna pe sabie, dar curând văzu că era Trever, 
care se târa spre el în linişte, ca să nu-i trezească pe ceilalți. 

Se opri lângă capul canapelei de dormit, cu ochii strălucitori. 

— Ştiu unde să găsesc Solace, spuse el. 


Capitolul 11 


— A fost atunci când melcul a început să mă tragă în jos... 

— Trever, îmi pare rău că... 

— Ajunge cu atâta vinovăţie, Feri-Wan - încerc să-ți spun ceva. Am aruncat o 
încărcătură alfa şi când s-a declanşat, lumina mi-a arătat ceva. Mai mult decât un 
prădător de trei metri care îmi strivea glezna, vreau să spun. E ceva acolo jos. 

— Ceva? 

— Ceva mai mult decât un cuib de melci de duracretă. M-am gândit la asta. Era 
o strălucire... ca şi cum ar fi fost metal, sau apă. Nu sunt sigur, dar era ca şi cum ar 
fi fost... un spațiu. Ca o cameră. Sau ceva de genul ăsta. Doar că... îți aminteşti că 
unele zvonuri spuneau că e sub scoarță? 

Ferus nu avu nevoie să-l întrebe pe Trever dacă era sigur. Avea încredere în 
percepțiile băiatului. 

— Îi voi trezi pe ceilalți. Să mergem. 

Era o perioadă din zi fără prea multă activitate. Prea târziu chiar şi pentru cei 
care umblau noaptea prin aceste zone periculoase, prea devreme pentru cei care se 
trezeau înainte de răsărit. Se țineau aproape unul de altul în timp ce mergeau. 

Trever îi conduse pe Keets şi pe ceilalți spre locul unde melcul de duracretă 
încercase să-l tragă prin crăpătură. Ferus se aplecă şi aprinse o baghetă luminoasă în 
spaţiul respectiv. Nu se putea pronunța, dar observă că Trever avea dreptate — era ceva 
acolo jos. 

— Cred că pot să încap, spuse Ferus. Lasă-mă să cobor şi, dacă văd ceva, o să 
vă chem. 

Keets se sprijini de o coloană şi căscă. 

— Nu te grăbi. 

Ferus se strecură uşor prin deschidere. Odată ce ajunse jos, văzu că era o 
jumătate de zid prăbuşit. Era adânc crestat de urmele unui melc, dar asta îi oferi 
puncte de sprijin şi de prindere. Spre surprinderea lui, Trever începu să coboare după 
el. 

— Rămâi acolo sus, spuse Ferus. 

— Nici vorbă de aşa ceva. Eu am găsit locul ăsta, vin şi eu. 

Ferus ştia că ar fi fost o pierdere de vreme să se certe. Continuă să coboare încet, 
apoi sări ultimii metri. Cizmele lui atinseră pământul solid. Trever sări lângă el o clipă 
mai târziu. Ţinea o baghetă luminoasă deasupra capului pentru iluminare. 

Ferus putea vedea acum că se aflau într-un tunel. 

Blocuri gigantice de piatră formau pereţii şi tavanul. Podeaua era adânc scobită 
şi putea vedea rămăşiţele maşinăriilor îngropate pe şinele lor. 

— Asta e ceea ce ai văzut sclipind, îi spuse lui Trever. Trebuie să fi fost un fel de 
sistem de transport. 

Le strigă celorlalți că drumul era liber şi începură să coboare, unul după altul. 

Hume evită o baltă galbenă aburindă care degaja un miros urât. 

— Aveţi grijă, spuse el. Se pare că sunt nişte deşeuri toxice pe aici. 


— Sistemul trebuie să fi fost primitiv, zise Rhya. Foloseau şine pentru transport. 

Keets îşi ridică privirea. 

— Încă mai sunt conducte în tavan. Mă întreb unde duc. 

— Cu siguranță nu seamănă cu Solace, spuse Hume. Dar tunelul ne-ar putea 
duce acolo. 

Ferus auzi o şoaptă deasupra. Acesta fu singurul avertisment pe care îl primi, 
deoarece o siluetă neagră căzu brusc din tavan în calea lor. Nu avusese timp să-şi 
apuce sabia ascunsă în mantie. Atât de rapidă fusese creatura. 

Era o ființă scundă, cu muşchi duri, şi purta o cască strânsă peste trăsăturile 
sale. Talia îi era strânsă cu o centură la care ţinea o varietate de arme. Totuşi, nu 
adoptă o postură amenințătoare. Păru dezinvoltă în timp ce îi privea cum se apropiau, 
cei Şterşi ținându-şi cu toţii armele în mână şi fixându-le asupra creaturii. 

— Ați menționat Solace, spuse ființa. 

Ferus aprobă din cap, privind-o cu precauție. 

— Vrem să mergem acolo. 

Gilly şi Spence se mutară în spatele creaturii, iar Keets, Oryon, Hume şi Rhya 
se apropiară şi mai mult. Intrusul nu părea deloc speriat. 

— Pot să vă duc acolo, spuse el. Dar te va costa. 

— De ce ar trebui să avem încredere în tine? întrebă Trever. 

— Pentru că opţiunile voastre sunt limitate aici, la scoarță, răspunse el. Ori găsiți 
singuri drumul, ori vă folosiți de mine. 

— De unde ştim că o poți găsi? întrebă Keets. 

— Pentru că am fost acolo. Sunt singurul care a fost acolo şi s-a întors. 

Ştiau că o parte din ceea ce spusese era adevărat. Auziseră de cei care plecaseră 
spre Solace, dar nu auziseră niciodată de vreunul care să se fi întors. 

— Trebuie să te descurci mai bine de atât, spuse Ferus. 

— Ceea ce mulți nu ştiu este că, acum mult timp în urmă, înainte ca Coruscantul 
să fie o lume-oraş, avea oceane vaste, spuse intrusul. Oceanele au fost drenate şi 
pompate în cavernele de sub scoarță. Acolo veți găsi Solace. 

Ceilalți schimbară priviri. Li se părea real. Avea sens. De aceea era un loc sigur, 
de aceea chiar şi Imperiului i-ar fi fost greu să îl găsească. 

— Cum te cheamă? întrebă Ferus. 

— Spune-mi doar Ghidul, răspunse intrusul. Mi-am lepădat numele cu mult 
timp în urmă. Ca şi tine, am şters toate urmele trecutului meu. 

Ceva nu e în regulă aici, gândi Ferus. Era ceva ciudat la Ghid. Dar, din nou, era 
ceva ciudat la toată lumea de aici. 

Ghidul avea dreptate. Nu prea aveau de ales. Era singura pistă pe care o găsiseră 
de când începuseră. Ferus aprobă încet din cap. 

— Du-ne acolo, spuse el. 

Ghidul ţinea în mână o baghetă luminoasă. 

— Cel mai bine ar fi să rămânem aproape. Aveţi grijă la melcii de duracretă. Sunt 
deosebit de agresivi. 

— Cred că am fost deja prezentați, murmură Trever. 

În timp ce mergeau, rămaseră în mijlocul tunelului. Pereţii picurau umezeală. 
Din când în când treceau pe lângă o piscină toxică puturoasă, care strălucea ciudat în 
întuneric. Auzeau zgomote de ființe târâtoare, dar nu apăru nicio creatură. 

— Oraşele inițiale ale Coruscantului au fost construite pe scoarță, cu milenii în 
urmă, explică Ghidul în timp ce mergeau. O mare parte din infrastructură este încă 
sub pământ. Majoritatea tunelurilor de apă şi de energie au cedat, dar exista un sistem 
de deplasare care se baza pe un fel de motor primitiv conectat la o cale ferată fixată în 
pământ. Aceste tuneluri au fost construite din blocuri de piatră, iar unele sunt încă 
intacte. Mai târziu, au fost folosite pentru a pompa oceanele în peşteri. Acolo mergem. 

Merseră până când îşi pierdură simțul orientării şi nu mai ştiau dacă deasupra 
lor era zi sau noapte. Ferus începu să resimtă lipsa somnului şi a hranei decente. Dar 
continuă să meargă mai departe. Dintr-o dată auzi ecoul apei care cădea. Ghidul se 
opri. 

— Apa va deveni mai adâncă, dar vom ajunge la pasarele care ne vor duce pe 
deasupra ei. 

În curând se scufundară în apa până la glezne. În față văzură o scară 
rudimentară, iar când Ferus urmări scările cu privirea, văzu că se conectau la o serie 
de platforme şi la alte scări. Când Ghidul ajunse la scări, începu să urce. 

Urcară din platformă în platformă, în întuneric. Ferus nu ştia cât de adâncă era 
apa sub ei, dar o putea simți. Era aproape ca şi cum ar fi avut încă maree, căci părea 
să se ridice şi să se retragă ca şi cum ar fi fost în continuă mişcare. Nu putea să o 
vadă, putea doar să o miroasă şi să o audă. 

Auziră un pleoscăit şi se uitară peste margine. Mult mai jos, putură distinge o 
creatură marină uriaşă care se întorcea şi se strecura din nou sub apă. 

— Oh, da, spuse Ghidul. Ar trebui să vă avertizez — să nu cădeți. 

Schelăria se deschise brusc într-un spațiu larg care se întindea pe toată lățimea 
cavernei. Scânduri de ipsos şi de lemn erau aşezate într-un tipar. Structurile fuseseră 
construite în tabere circulare separate care se conectau între ele prin pasarele 
metalice. Era ca un mic oraş. În câteva dintre structuri, Ferus văzu cum se aprindeau 
lumini. Oricine se afla înăuntru se trezea. 

Ghidul ridică un mic dispozitiv, iar apoi se auzi un zgomot electronic. 

Locuitorii începură să iasă din structuri. Erau din mai multe lumi şi toți erau 
înarmați. Se îndreptară încet spre Ghid. Cei Şterşi se treziră strânşi unul lângă altul 
într-un grup mic, în timp ce coloniştii se adunau în jurul lor. 

Ferus începu să se simtă neliniştit. Erau complet înconjurați şi în inferioritate 
numerică. 

Începu un murmur, câteva cuvinte trecând de la o fiinţă la alta. Ghidul ridică o 


mână pentru tăcere. 

— Vi i-am adus de sus, spus el. 

Apoi se întoarse brusc pe călcâie şi se contopi cu mulțimea. 

— Sunt ai voştri acum. 

Mulțimea începu să se apropie. Ferus, Trever şi cei Şterşi se dădură înapoi. Dar 
nu aveau unde să se ducă. Era doar balustrada subțire a pasarelei şi căderea lungă 
spre oceanul negru de dedesubt. 

Nu era ca şi cum nu ar fi văzut asta de la un kilometru distanță. Ferus fusese 
pregătit pentru ca Ghidul să-i trădeze. Ar fi fost o prostie să nu se aştepte la asta. Dar 
se dovedi că oricum fusese prost. Crezuse că Ghidul i-ar putea duce într-o ambuscadă 
de vreun fel. Nu se aşteptase ca ambuscada să vină din partea membrilor lui Solace. 

— Solace are grijă de noi, spuse o femeie. 

— Solace ne aduce ceea ce avem nevoie, strigă cineva. 

Vorbesc despre Ghid, îşi dădu seama Ferus. Solace nu era un loc, ci o persoană. 

Aşa supraviețuiau ei. Erau persoane care se dedau la orice. Răspândeau zvonul 
despre Solace, iar când Ghidul conducea câte un grup înapoi, îi prădau şi le foloseau 
creditele sau obiectele de valoare pentru a cumpăra provizii. Totul era dureros de clar. 

Simțea sprijinul ferm al lui Keets, Oryon şi al celorlalți de lângă el. Degetele lui 
Trever păreau să fie agățate în centura lui, dar Ferus ştia că pescuia un mic dispozitiv 
exploziv. Poate o grenadă fumigenă. 

Primul rând de colonişti atacă. Trever aruncă grenada, iar fumul se rostogoli 
spre atacatorii lor. În acelaşi moment, Ferus îşi scoase sabia, gata să devieze rafalele 
de blaster care, era sigur, aveau să se îndrepte spre ei. 

Văzu pe cineva sărind prin fum şi îşi tinu sabia pregătită. 

— Aşteptaţi! 

Comanda venise de la Solace, care aterizase chiar în fața grupului. Toată lumea 
încremeni. Solace merse înainte. Era atât de linişte încât puteau să-i audă cizmele 
lovind pasarela. Se apropie de Ferus, atât de mult încât vârful strălucitor al sabiei era 
la doar câțiva milimetri de piept. 

— Jedi, spuse el. 

— Din păcate pentru tine, da, spuse Ferus. 

Solace ridică bagheta luminoasă şi examină trăsăturile lui Ferus. 

— Nu chiar. 

— Nu chiar ce? 

Nu trebuia să poarte o conversaţie ci trebuia să lupte, dar cu siguranță nu-l 
deranja întârzierea. Îi dădea mai mult timp să caute oportunități, căi de scăpare, 
indivizii care păreau mai competenți decât alții, armele ascunse. 

— Ar fi trebuit să ştii deja, Nu-prea-Jedi, spuse Solace. Ar fi trebuit să ştii din 
prima clipă în care ai ajuns aici. 

— Îmi dai lecţii? 

— Evident, ai nevoie de ele, Padawan. 

Era evident că instinctele lui Ferus păreau să-l dezamăgească în cele mai proaste 
momente. Dar înțelese brusc ce nu era în regulă cu ghidul lor şi ce ar fi trebuit să 
ghicească de la bun început. 

— Tu eşti Fy-Tor, spuse el. Eşti Jedi. 

— Era şi timpul. 

Ghidul lor îşi scoase încet casca. Ferus o recunoscu acum. Fy-Tor avea o voce 
mai gravă şi se mişca diferit, dar o recunoştea. Era slabă, cu obrajii scobiți. Tatuajul 


de pe frunte era încă acolo, dar era slab acum, decolorat. Îşi răsese părul negru, dar 
ochii ei albaştri erau încă pătrunzători. 

Solace ridică o mână. 

— Aceştia nu sunt pentru voi, le strigă ea coloniştilor. Dispersaţi-vă. 

Mulțimea se topi, cu excepția unui bărbat care rămase la câțiva paşi în spatele 
ei. Mâinile lui se odihneau pe centura sa utilitară groasă, ca şi cum ar fi fost pregătit 
să o apere pe Fy-Tor în orice moment. 

Ea îi vorbi fără să se întoarcă. 

— Donal. Poţi să le aduci companionilor lui Ferus ceva de mâncare? Au mers pe 
jos aproape toată noaptea. 

— Bineînţeles. 

— Nimeni nu vă va face rău acum, le spuse ea. 

Cei Şterşi se îndepărtară, dar Trever rămase cu încăpățânare lângă Ferus. 

Fy-Tor ridică o sprânceană. 

— Ucenicul tău? 

— N-aş spune asta, spuse Ferus. 

— Nici eu, spuse Trever. 

— Te-am căutat, Fy-Tor, continuă Ferus. 

Ea ridică o mână. 

— Nu folosi acest nume. L-am lăsat în urmă. Acum sunt Solace. I-ai părăsit pe 
Jedi. Un fel de ceartă între Padawani, parcă am auzit. 

O ceartă? Ferus îşi aminti de profunzimea durerii din inima sa, de vinovăția sa. 

— Nu a fost o ceartă. 

— Aşa spui tu. Unde ai găsit acea sabie de lumină? 

— A fost un cadou de la Garen Muln. Jediul pe care l-ai lăsat în peştera de pe 
Ilum. Cel căruia i-ai spus că te vei întoarce. 

— Am încercat. 

— Aşa spui tu. 

Se priviră unul pe celălalt, aproape adversari acum. Ferus nu ştia cum, dar se 
întâmplase. Nu bătu în retragere, deşi îşi dădea seama că ea aştepta asta. Ori îl 
considera încă Padawan, fie era obişnuită cu supunerea coloniştilor de aici. 

Se vedea asta din felul în care dădea ordine, din felul în care se aştepta ca ei să 
se mişte atunci când le spunea ea să se mişte. 

— Văd că am început bine, spuse ea. Haide, Olin, hai să ne aşezăm şi poți să- 
mi spui de ce mă căutai. Vino în biroul meu. 

Se aşeză călare pe o bancă modelată din ceea ce părea să fi fost un scaun de 
speeder. Ferus se aşeză şi el. Trever se ghemui pe podea. Expresia de pe fața lui era 
precaută; încă nu avea încredere în Solace. Nici Ferus nu avea. Reîntâlnirea pe care 
şi-o imaginase având loc trebuia să fie plină de uşurare şi emoție, chintesența 
înțelegerii între Jedi. Dar nu era nici pe departe aşa ceva. Solace era de neînțeles 
pentru el, iar ea nu părea să aibă nicio dorință de a se conecta, ca de la Jedi la Jedi. 
În schimb, până acum, profitase de fiecare ocazie pentru a-i reaminti că nu era unul 
dintre ei. 

— Ştiu un alt Jedi care este în viață, în afară de Garen, spuse Ferus. 

Deşi Obi-Wan îi dăduse permisiunea să le spună altor Jedi că era în viață, Ferus 
alese să nu dea detalii până când nu avea o mai bună înţelegere a ceea ce reprezenta 
Solace. Încă era deranjat de faptul că ea îi condusese până aici şi apoi le întorsese 


spatele, indiferentă față de soarta lor. Orice i se întâmplase, o îndepărtase foarte mult 
de calea Jedi. 

— Este în exil, dar Garen şi cu mine am stabilit o bază secretă pentru orice Jedi 
pe care îl pot găsi. Dacă ne adunăm din nou, putem deveni mai puternici. 

Solace se gândi la acest lucru. 

— Vorbeşti serios? Ai de gând să călătoreşti prin galaxie, să aduni Jedi rătăciți 
— care poate că nici nu mai există — şi să-i aduni într-o tabără? Râse în hohote. Nu 
contați pe mine! 

— Dacă rămânem împreună, vom fi mai în măsură să luptăm când va veni 
timpul. 

Solace clătină din cap. 

— Galaxia este controlată de Sith. Ne-au ucis pe toți. Planul tău e condamnat, 
Ferus, şi nu vreau să iau parte la el. Îşi întinse braţele. Am aici tot ce-mi trebuie. 

— Fiinţe care te venerează, spuse Ferus. Da, văd că ai toată atenția şi serviciile 
pe care ţi le-ai putea dori. 

Ea refuză să se lase momită. 

— Ce e în neregulă cu asta? întrebă ea. l-am luat pe cei pe care Imperiul i-ar fi 
strivit ca pe nişte melci şi le-am oferit un loc sigur în care să trăiască. Ce te face să 
crezi că planul tău este mai bun decât al meu? 

— Am fost distruşi, spuse Ferus încet. Trădați. Chiar şi copii au fost măcelăriți. 
Ce te face să fii atât de indiferentă la asta? 

Solace privi în altă parte, în jos, prin grilaj, spre oceanul de dedesubt. 

— Acelea au fost zile negre şi nu doresc să le retrăiesc. 

— Într-o zi ne vom putea ridica împotriva lor, spuse Ferus. Cred asta din toată 
inima. Şi dacă pot să ajut în vreun fel, să protejez măcar un Jedi, atunci m-am angajat 
să o fac. 

— Fie ca Forţa să fie cu tine, atunci, spuse Solace. Dar eu nu plec nicăieri. Am 
o afacere bună aici. Mă duc ocazional la vânătoare de recompense pentru a finanța 
acest loc. Este plin de ființe în care am încredere. Imperiul nu ştie unde să mă 
găsească. Nici măcar nu ştie că sunt în viață. 

— Mă tem că ştiu, spuse Ferus. Trever şi cu mine am pătruns în Templu şi l-am 
auzit pe Inchizitorul şef Malorum vorbind cu Darth Vader. Vader ştie că eşti în viață, 
deşi nu pare să-i pese prea mult. Este un Sith. 

— Întotdeauna sunt doi, spuse ea. Nu ştiam cine sunt, dar desigur că are sens. 

— Malorum ştie şi el că eşti în viață. Plănuieşte să recupereze subnivelurile 
Coruscantului şi să coboare până la scoarță. De aceea au venit cei Şterşi aici — pentru 
a vedea dacă vor fi în siguranță. Dar Malorum a mai spus că a plasat un spion lângă 
tine. 

— Un spion? Aici? Nu pot să cred. 

— Nu ştiu dacă e adevărat, îți spun doar ce am auzit. Ar fi putut încerca să-l 
impresioneze pe Vader. Ferus aşteptă o clipă. Dar îți poţi asuma acest risc? 

Solace nu răspunse. Ferus se aplecă mai aproape. 

— Au păstrat săbiile de lumină. 

Solace îşi ridică privirea. 

— Sunt sute. Poate mai multe. De la Jedii pe care i-au ucis. 

Ea îşi împreună mâinile şi se aplecă în față, sprijinindu-şi fruntea de ele. 

— Zac într-una din camerele de depozitare, adunând praf. 


— Ce vrei de la mine? întrebă ea. 

— Sunt aici doar pentru a găsi un Jedi... 

Ea mai inspiră o dată adânc, apoi îşi ridică capul. 

— Ar trebui să ne întoarcem la Templu. 

Ferus nu se aşteptase la asta. 

— Ce? 

— Vom intra înăuntru şi vom afla ce plănuiesc, pentru coloniştii de aici şi pentru 
cei Şterşi. 

— Nu cred că putem, spuse Ferus. Securitatea a fost întărită. 

— Vom lua săbiile înapoi. Dacă, aşa cum spui tu, mai sunt alți Jedi în viață, 
vom avea săbii pentru o armată întreagă, dacă vom avea nevoie. În orice caz, le putem 
ascunde. Nu ar trebui să ajungă la Sith. Faţa ei se împietri. Este o... profanare. 

— Sunt de acord, dar... 

— Şi voi descoperi cine este spionul, dacă există unul. Sunt prea multe în joc. 
Putem pleca imediat. 

— Solace, nu ar fi mai logic să abandonăm acest loc şi să părăsim Coruscantul 
cu totul? Chiar dacă nu vreți să veniți pe asteroid, galaxia este un loc mare. Poţi găsi 
un loc unde să te ascunzi. 

— M-am săturat să fug. Ei m-au adus aici. Aici este locul unde stau. 

— Tocmai am părăsit Templul acum câteva zile. Nu cred că este posibil să intrăm 
şi să ieşim acum. Ca să nu mai vorbim de orientare odată ce suntem înăuntru. Vor fi 
în alertă maximă. 

— Alertă roşie dublă, suplimentară, adăugă Trever. 

— Cum ați intrat? întrebă Solace. 

Fața ei era plină de intenție. Ferus văzu că se hotărâse deja. 

— Prin unul dintre turnuri, apoi am coborât prin tunelul de serviciu până la 
clădirea principală. 

— Pe calea cea mai grea. 

— N-am spus că e uşor. 

— De ce nu ai intrat prin puţțul turboliftului de aprovizionare de-a lungul 
peretelui de sud-est? 

— Nu există niciun puț de turbolift de aprovizionare pe partea aceea. 

— Bineînţeles, nu ştii despre asta... A fost construit în timpul Războiului 
Clonelor. Aveam mult mai mulți piloți, mult mai multe echipamente de mutat prin 
hangar. Tubul principal urcă pe verticală din zonele de depozitare şi apoi se conectează 
la un tub orizontal care merge spre camerele de locuit. A fost distrusă acea parte a 
Templului? 

— Nu, a fost avariată, dar mare parte din ea este încă intactă. 

Solace băgă mâna la centură şi scoase un mic dispozitiv care emise o hartă 
holografică care se rotea în aer. Era o schemă a Templului. Apoi arătă cu degetul. 

— Vezi? Tubul se află aici şi porneşte de la baza clădirii. Poţi să te conectezi la 
tubul orizontal aici. Apoi se conectează la tubul principal al turboliftului din turn. 

— Turnul este avariat. 

— Ştiu, dar nu contează. Probabil că nu folosesc acest turbolift. Nu există niciun 
motiv pentru care să o facă — a servit în principal camerele de locuit şi hangarul. Unde 
este Malorum? 

— În ceea ce a fost camera lui Yoda. 


— Înseamnă că biroul lui e aici. E la mică distanţă de tub. 

Ferus simți cum i se accelerează sângele. Era posibil? Dar clătină din cap. 

— Chiar dacă am putea folosi noul turbolift, cum vom intra? 

— Am eu o cale. Spre deosebire de majoritatea clădirilor de la acest nivel, 
Templul a fost construit prin scufundarea unor piloni în scoarță. Am găsit acei piloni. 
Îi putem urmări până la bază. Apoi putem intra direct în noul tub al turboliftului. 

— Prin podea? 

— Va trebui să o aruncăm în aer, zise Trever. Ar fi peste noi în câteva secunde. 

— Nu, am o altă cale. Solace sări în picioare. Lasă-mă să-ţi arăt. 

Se aflau în fața unei mici nave de două persoane. Era cel mai ciudat lucru pe 
care îl văzuse Ferus vreodată. Arăta ca un ARC-170 cu nasul tăiat. Dispozitive pe care 
nu le recunoştea erau amplasate pe fuzelaj. 

— Văd că este un vehicul, dar nu-mi dau seama ce este. Pare că ar putea fi un 
interceptor, dar... 

Solace zâmbi. 

— Am început cu o carcasă şi l-am construit eu însumi. Este un hibrid — o navă 
de luptă cu capacitatea de excavare a cârtițelor miniere. Am cumpărat cârtița şi i-am 
scos jeturile cu plasmă. Sunt montate mai jos. A trebuit să îndepărtez scuturile şi 
tunurile laser, aşa că am pierdut ceva din capacitatea defensivă şi ofensivă, dar este 
încă rapidă. Nava poate săpa prin rocă solidă. Poate trece prin baza Templului, îţi 
promit. 

— Dar de ce ai construit-o? întrebă Ferus. 

— Eu trăiesc sub scoarță. Am nevoie de o strategie de ieşire. Deci, ce zici? Eu 
mă duc. Vii sau nu? 

Ferus se uită la Trever. Ar fi putea fi ceva nesăbuit, dar putea fi şi ceva genial. 
Ar fi putut fura înapoi săbiile. Ar fi putea să fure fişierele lui Malorum. Ar fi putut să 
afle ceea ce dezgropase Malorum despre Polis Massa. Ar fi putut găsi o cale să-l 
oprească, să-şi respecte promisiunea făcută lui Obi-Wan. 

Asta ar fost singura lui şansă. 

— Vin, spuse el. 

— Nu te duci fără mine, spuse Trever. 

Expresia lui Ferus spunea clar că nu dorise să audă din nou asta. Dar lui Trever 
nu-i păsa. N-avea de gând să fie lăsat în urmă. Mai fusese lăsat în urmă şi înainte. De 
către mama sa, de către tatăl său, de către fratele său. De fiecare dată, spuseseră: E 
prea periculos. Vei fi în siguranţă aici. De fiecare dată spuseseră că se vor întoarce. 

— Este o navă pentru două persoane, spuse Ferus. Nu e loc. O să mă întorc. 

— Nu! Nu spune asta, îl avertiză Trever. Pur şi simplu... nu. Pot să ajut. Am fost 
în Templu. Sunt mic — pot intra prin spaţiile înguste. Şi vei avea nevoie de cineva cu 
experiență la capitolul explozibile. 

Solace se uită la el cu îndoială, iar băiatul se enervă. 

— Am încărcături alfa pe jumătate şi pe sfert şi mi-am făcut propriile mini 
explozibile, spuse Trever. Fără zgomot, fără fum, doar o cale de intrare oriunde vrei să 
mergi. 

Solace se uită la Ferus. 

— Trever a avut o istorie interesantă, spuse el. 

— Dacă scoatem trusa de scule, poți încăpea în spatele scaunului. Solace se uită 
la Ferus. Puştiul se poate descurca singur. Şi tu ai putut la vârsta lui. Aşa că relaxează- 
te. 

— Ferus nu cunoaşte sensul acestui cuvânt, spuse Trever. 

Solace şi Trever râseră, iar o parte din presiunea pe care Ferus o simţea în el se 
atenuă. Era bine să râdă din nou. Se simțea ca şi cum lega o prietenie. 


Hume, Rhya, Keets, Oryon, Curran, Gilly şi Spence stăteau la o masă 
confecționată dintr-o placă de permacretă, echilibrată pe nişte picioare vechi de droizi 
de protocol. Ferus se apropie de ei şi se aşeză. 

— Eu plec. Solace promite că veţi fi în siguranţă aici. Asistentul ei, Donal, va 
avea grijă de voi. Nu cred că voi sta mult timp. Solace, Trever şi cu mine am decis să 
pătrundem din nou în Templu. De data asta, am de gând să arunc o privire prin dosare 
şi să văd exact ce plănuieşte Malorum. Dacă nu mergem, locul ăsta nu va fi sigur. 

— Vom veni cu tine, spuse Hume. 

— Nu. În primul rând, nu avem loc. Şi în al doilea rând - ei bine, ați venit cu 
mine ca să găsiți Solace, şi aţi făcut-o. Asta este bătălia mea. 

Ferus se ridică în picioare. Se uită la fiecare dintre ei. Erau împreună doar de 
puţin timp, dar se simțea legat de ei, legat de lupta lor pentru a rămâne în viaţă. 

Curran fu cel care luă cuvântul, folosind cuvintele Svivreni pentru despărțire. 
Pe lumea lor, era considerat ghinionist să îţi iei rămas bun. 

— Călătoria începe, spuse Curran cu blândeţe. Aşa că, du-te. 

Când Ferus se întoarse, constată că Solace făcuse deja verificarea preliminară. 
Trever se înghesuise în spațiul din spatele scaunului. Ferus se strecură pe scaunul 


pasagerului, direct în spatele lui Solace. Nava era atât de mică încât navigară cu 
uşurinţă prin cavernă şi intrară cu viteză în tunelul subteran. 

— Am explorat toate tunelurile de aici, spuse Solace. Sunt mai multe decât ți- 
am spus. Mi-a luat luni de zile să fac rost de toate piesele pentru această navă şi să o 
construiesc. 

Pilotă prin tunel, întorcând nava pe o parte atunci când era nevoie. Apoi țâşni 
printr-o crăpătură uriaşă din tavan şi ajunseră pe aleea principală a vechiului oraş de 
pe scoarță, zburând prin locul gol. 

— Coloanele Templului au fost scufundate lângă depozitele de tehnologie, spuse 
Solace. Au fost greu de găsit pentru că mormanele de gunoi s-au adunat în jurul lor 
cam începând cu un secol mai târziu. 

După ce manevrară timp de aproape o oră, nava plonjă între grămezile imense 
fumegânde de gunoaie îngrămădite pe sute de metri înălțime. Solace navigă prin 
spaţiu, ocolind grămezile. În cele din urmă, văzură o coloană groasă în faţă, apoi alta, 
şi încă una, şi încă una. 

— Acolo sunt suporturile. Ţineţi-vă bine. 

Acum zburau drept în sus, urmând coloana care se înălța prin subnivelurile 
Coruscantului. 

Trever se luptă cu amețeala. Privi drept în sus prin cupola cabinei de pilotaj. 
Nivel după nivel se repezea spre el, etaje, turnuri, ziduri, pasarele, lumini, ființe, 
speedere, taxiuri aeriene, platforme de aterizare. Le luase atât de mult timp să coboare 
până la scoarță, iar acum totul se îndepărta în spatele lui atât de repede. 

Clădirile se îngroşau tot mai mult în jurul lor. Luminile se aprindeau. Zorii se 
iviseră deasupra lor. Speederele şi taxiurile aeriene treceau în viteză pe lângă ei. Şi 
încă se aflau sub suprafaţă. 

Ştiură că erau aproape de Templu când Solace reduse viteza. 

— Cea mai bună şansă a noastră este să o facem repede, spuse ea. Să intrăm şi 
să ieşim. 

Deasupra lor, Trever văzu baza clădirii masive a Templului. Chiar şi aici jos 
putea să vadă dovezi ale daunelor, piatră înnegrită şi bucăţile lipsă, ca şi cum clădirea 
ar fi fost ciopârțită. 

Navigară încet în jurul bazei, căutând locul despre care vorbise Solace. Ea 
poziționă botul navei pe perete. Apoi începu să se audă un vâjâit, iar jeturile de plasmă 
începură să taie baza. Praful fin acoperi cupola, dar Solace se gândise şi la asta. Un 
dispozitiv rotativ o curăța la fiecare câteva secunde, lăsându-le vizibilitate completă. 

Jeturile de plasmă făcură o gaură suficient de mare pentru ca să treacă nava. 
Zburară înăuntru şi se treziră direct în tubul turboliftului. 

— A funcționat! exclamă Solace. 

— Aş fi vrut să nu pari atât de surprinsă, remarcă Ferus. 

— Mai întâi biroul lui Malorum. Apoi la depozit, dacă nu vom fi descoperiți. 

Nava urcă prin tub, apoi intrară într-un tub orizontal de turbolift. Puteau vedea 
turboliftul propriu-zis, nefolosit, la capătul tubului. Dincolo de el, puteau vedea că 
restul tubului fusese aruncat în aer, o parte din el fiind prăbuşit. Turboliftul era parțial 
distrus. Solace depuse uşor nava pe podeaua tubului. Cupola cabinei de pilotaj se 
deschise şi ieşiră unul câte unul. 

— Această uşă de turbolift se deschide în holul de serviciu, spuse Solace pe un 
ton scăzut. 


Ea şi Ferus stăteau lângă uşă. Trever îi privea. Ceva se întâmpla între ei şi 
presupuse că era Forța. Nu o putea simți, dar începea să-i recunoască prezența, doar 
după liniştea care îl înconjura pe Ferus atunci când o accesa. Apoi, fără să scoată un 
cuvânt, Ferus făcu un pas înainte şi făcu o gaură în uşă cu sabia de lumină. Păşiră cu 
toții prin ea. Holul era gol. Trever veni în urma lor, în timp ce cei doi Jedi se mişcau 
rapid şi în tăcere. Aproape că se împiedică de un fir conductor, dar îşi reveni la timp. 
Începu să transpire la gândul zgomotului pe care l-ar fi făcut dacă ar fi căzut. 

Să intrăm şi să ieşim, spusese Solace. Nu trebuiau să atragă atenția. 

Coridorul fusese folosit recent. Văzură urme de zgârieturi de-a lungul gurilor de 
ventilație, ca şi cum ar fi fost smulse. Căutase Imperiul ceva ascuns în Templu? 
Auziseră aceleaşi zvonuri pe care le auzise şi el despre o comoară păstrată aici. Desigur, 
conform lui Ferus, Palpatine lansase zvonurile, dar asta nu însemna că ofițerii 
Imperiali ştiau asta. De ce era firul ăla conductor pe podea? 

Ferus accesă o uşă care dădea spre holul principal. Trever putu vedea uşa 
biroului lui Malorum. Era deschisă. Auzeau sunetul celorlalți aflați în clădire, dar holul 
era liber. Traversară rapid holul şi intrară în încăpere. Ferus se grăbi spre birou. 

— Holodosarele... au dispărut. La fel şi datapadurile. 

Solace se uită în jur. 

— Totul a fost luat. 

— Cred că Vader a vrut ca Malorum să se întoarcă sub papucul lui. 

— Acum nu voi mai afla numele spionului, spuse Solace cu dezgust. 

Ferus se încruntă. Se duse la fereastră şi privi afară, ferindu-se să fie văzut. 

— Unde sunt trupele? întrebă el. Locul ăsta era plin de ele când am fost aici 
ultima oară. Ai crede că trebuiau să fie şi mai mulți. 

— Ceva nu e în regulă, spuse Solace. Simt asta. 

— Şi eu o simt. 

— Hai să găsim săbiile şi să plecăm de aici, sugeră Solace. 

Luminile se diminuară pentru o clipă, apoi îşi reveniră. 

A fost doar o eroare, îşi spuse Trever. Dar ceva îl neliniştea. Ceva care nu avea 
nimic de-a face cu Forța, ci avea de-a face doar cu Imperiul. Firul de care aproape că 
se împiedicase... Urmele de zgârieturi de pe gurile de ventilație. 

— Aşteptaţi, spuse el. 

Scoase un servomotor şi se repezi la panoul de alimentare. Îl deşurubă de pe 
perete şi privi înăuntru. 

— Trever, ce este? 

— Scurgere de energie, zise el. Ceva absoarbe energia din generatorul de bază. 

— De ce? 

— Mă pot gândi la un singur motiv, spuse Trever. O versiune a unei bombe. Au 
apelat la diferite stații de energie, toate deodată, pentru a o alimenta. Scurg energia 
pentru a amplifica explozia. Au intrat în mai multe guri de alimentare. Aş spune că au 
vrut să extragă suficientă energie pentru a arunca în aer întregul Templu. 

— Este Malorum, spuse Ferus. De aceea şi-a golit biroul. Vader i-a spus să o 
facă, aşa că a făcut-o. Chiar dacă Vader nu vorbea serios. Este modul lui Malorum de 
a-l face de ruşine pe Vader în ochii Împăratului. Poate pretinde că Vader a dat ordinul. 
Ai vreo idee când ar putea exploda? îl întrebă Ferus pe Trever. 

— Este doar o presupunere, spuse Trever. Dar dacă eroarea aceea înseamnă 
ceea ce cred eu că înseamnă, se pare că au făcut trecerea la energia de rezervă. 


— Ceea ce înseamnă ce? întrebă Ferus. 

— Ceea ce înseamnă că se va întâmpla în curând. În câteva minute. Trever 
înghiți în sec. Nu avem timp să plecăm pe unde am venit. 

— Am putea ieşi pe intrarea din față, spuse Solace. Să ne încercăm norocul. Să 
părăsim Templul şi să-l lăsăm să fie distrus. 

— Nu pot, spuse Ferus. 

Solace aprobă din cap. 

— Nici eu nu pot. 


Capitolul 15 


Alergară prin holurile principale. Nu mai era timp pentru subterfugii. 

Malorum şi ofițerii săi retrăseseră majoritatea trupelor de şoc, dar lăsaseră droizi 
de atac pentru a continua patrulările, pentru a împiedica intervenţia intruşilor. Ferus 
sări spre primul grup în timp ce droizii se întorceau pentru a-i ataca. Sabia lui se mişcă 
rapid în timp ce îi secera dintr-o parte, iar Solace îi ataca din cealaltă. Ea se mişca 
încontinuu şi nu pierdea timpul, sabia ei fiind doar o pată de lumină. Era mai rapidă 
şi mai bună decât Ferus şi, împreună, distruseră droizii în doar câteva secunde. Se 
întâlniră la mijloc şi trecură prin golul pe care îl creaseră, fumul ridicându-se în jurul 
lor. 

Trever dădu cu piciorul în metalul încins şi îi urmă. 

Ştiau unde se afla generatorul central. Singura şansă pe care o aveau era să-l 
oprească înainte ca bomba să fie complet armată. Neavând încredere în turbolifturi, 
coborâră în viteză, sărind în jos şi lăsându-l pe Trever să îi ajungă din urmă când 
trebuiau să se oprească pentru a se ocupa de alți droizi de atac. Ajunseră la sursa de 
energie, o cameră albă în care zumzăia puternicul generator subluminic. Lumina 
energiei de rezervă clipea. 

— Aici e bomba, spuse Trever, grăbindu-se spre ea. Nu s-au deranjat să o 
ascundă. Trebuie să opreşti generatorul principal. Dar fă-o treptat, altfel ar putea 
declanşa bomba. 

— Mulţumesc că mi-ai spus. 

Ferus îşi îndreptă atenția către comenzile nucleului energetic. Ştia cum să o 
facă. Îşi făcuse cursul personal de studiu pentru a afla cum funcționa infrastructura 
Templului. Accesă rapid consola de calculatoare. Parcurse seria de paşi necesari 
pentru a opri sistemul. O făcu încet, oprind fiecare subsistem de la verde la galben şi 
apoi la roşu. Luminile pâlpâiră şi se opriră. Auziră suspinul blând în timp ce se oprea 
sistemul de ventilație. 

— Şi acum? întrebă Solace. 

— Aşteptăm, spuse Trever. Şi sperăm să nu explodăm. 

Solace îşi ridică sabia de lumină, care emana o strălucire albastră moale. Trever 
îşi scoase bagheta de lumină. Secundele se scurseră încet. Se uitară la indicatorul de 
putere al bombei. Încet, indicatorul începu să se mişte. 

— Se opreşte, spuse el. Nu se înarmează. Îşi ridică privirea spre Ferus. Poţi să o 
opreşti acum. E moartă. 

Ferus aplică o lovitură curată prin bombă. Dispozitivul se despică în două. 

— În cât timp îşi vor da seama? întrebă Solace. 

— Curând, spuse Ferus. Îmi imaginez că Malorum este prin apropiere. Va vrea 
să vadă cum explodează. 

— L-am oprit de data asta. Dar tot ce trebuie să facă este să declanşeze o alta, 
spuse Trever. 

— Cred că Vader va afla şi îl va opri, spuse Ferus. Cel puţin asta e părerea mea. 
Vorbele vor avea ecou. Dacă Împăratul ar fi vrut ca Templul să fie distrus complet, ar 


fi ordonat deja să se facă acest lucru. El vrea să rămână aşa. Este un simbol pentru 
întreaga galaxie — epava Ordinului Jedi. Dar pentru noi, este un simbol a ceea ce putem 
fi din nou. 

— Nu ştiu dacă mai este un simbol, spuse Solace. Ştiu doar că a fost casa mea 
şi nu vreau să o arunce în aer. 

leşiră din centrul de control al energiei şi porniră din nou pe hol. Dintr-o dată, 
auziră zgomotul trupelor de şoc care veneau pe hol. În față, din acel punct de 
observaţie, puteau vedea intrarea în Templu. În timp ce priveau, uşile se deschiseră 
rapid şi trupele de şoc se revărsară înăuntru. Malorum era în fruntea lor. Îi puteau 
auzi vocea bubuind, ricoşând în pereții înalți de piatră. 

— Găsiţi-i! strigă el. 

O mare de alb inundă holul principal. Se întoarseră şi fugiră. Nu puteau face 
față acestei demonstraţii de forță. Deasupra trupelor, droizii căutători începură să se 
împrăştie, cercetând. Fugiră înapoi pe unde veniseră. Trebuiau să ajungă la nava lui 
Solace. Era singura lor speranță de scăpare. 

Alergară pe coridor urmăriți de un droid căutător. Ferus sări şi se răsuci, tăindu- 
l în două. Auziră trupele de şoc alergând în spatele lor. 

— Probabil că ne-au detectat pe dispozitivele de supraveghere, spuse Solace. 

Aveau doar câteva secunde la dispoziție. Ferus îl grăbi pe Trever să treacă prin 
gaura spre tubul turboliftului. Solace îl urmă. Focurile de blaster împroşcară uşa 
liftului în timp ce Ferus rămase în picioare, deviindu-le. Când fu sigur că Solace şi 
Trever se aflau în interiorul navei, se întoarse pentru a sări în gaură. 

În acel moment, apărură cel puţin cincizeci de soldaţi din trupele de şoc, unii 
dintre ei pe păşitori AT-RT. Dacă Solace îl aştepta, ar fi fost cu toții capturați sau morți. 

Se uită la Trever, ai cărui ochi erau mari, implorând. 

— Mă voi întoarce! strigă el. 

— Ţi-am zis să nu spui asta! 

Ferus îşi dezactivă sabia şi îşi ridică mâna. Solace îi văzu intenția şi sări pentru 
a o prinde în timp ce se răsucea prin aer. El se lăsa capturat, dar nu şi sabia de lumină. 

— Acum, duceţi-vă! 

Solace ezită. O văzu cât de aproape era să i se alăture. Nu putea să o lase. 

— Trebuie să-l scoţi de aici! strigă Ferus. 

În timp ce Trever ţipa şi îi lovea spatele cu pumnii, Solace apăsă comenzile, iar 
nava decolă. Totul durase mai puţin de o clipă. 

Ştia că Malorum ar fi vrut să-l prindă viu. Ferus se întoarse spre atacatori, fără 
apărare şi singur. 


Capitolul 16 


Stătea într-o închisoare. Undeva. Nu fusese luat de pe Coruscant, ştia sigur asta. 
Avea o vânătaie la ceafă, acolo unde îl loviseră cu un baston paralizant. Picioarele încă 
îl furnicau de la lovitura din spatele genunchilor. Era doar începutul, ştia bine asta. 
Mai fusese într-o închisoare Imperială şi evadase înainte ca ei să-l tortureze. Nu credea 
că va fi la fel de norocos şi a doua oară. Ultima dată, Malorum fusese ofițerul şef. 

Un lucru pe care nu ti-l doreai niciodată, reflectă Ferrus prin durerea de cap, era 
un Inchizitor Imperial care să-ți poarte ranchiună. 

Îşi ridică privirea când se deschiseră uşile şi intră Malorum. Ferus îi simţea 
plăcerea de a se bucura de situație. Hotări imediat că, indiferent ce i-ar fi făcut, avea 
să-i dea bătăi de cap lui Malorum. 

— Ar trebui să nu ne mai întâlnim aşa, Malorum, spuse el. 

— Foarte amuzant. 

— Nu, vorbesc serios. Chiar ar trebui. Trebuie doar să ieşi din închisoare. Să 
vezi galaxia. Să te distrezi... 

— Mă distrez chiar acum. Mă bucur nespus de mult. 

— Uau, şi eu. În sfârşit, ne înţelegem unul pe altul. 

— Deci, hai să vorbim. 

Ferus aprobă din cap şi îşi întinse picioarele. Durerea aproape că îl făcu să 
tresară, dar nu se dădu de gol. 

Fii Jedi, Ferus. Fii Jediul care nu ai fost niciodată, de dragul stelelor. Acceptă-ți 
frica şi găseşte-ți echilibrul. 

— Hai să vorbim despre Jedi. Te-am subestimat, Ferus. Am crezut că i-ai părăsit 
şi nu te-ai mai uitat înapoi. Dar nu ai făcut altceva decât să încerci să-i salvezi. Cine 
este Jediul cu care ai fost la Templu? 

— Am fost împreună cu mii de Jedi la Templu. Şi s-a întâmplat cu atât de mult 
timp în urmă... 

— Ştii ce vreau să spun. Azi. Când ai pătruns pe o proprietate Imperială. Cum 
se numeşte Jediul cu care ai fost pe Bellassa? 

Ferus se prefăcu că se încruntă. 

— Ciudat, nu şi-a menționat niciodată numele. 

— Nu i-ai aflat niciodată numele? 

— Nu şi l-a spus niciodată. 

— Mi-e greu să cred asta. 

— lată care este diferența dintre noi doi. Mie mi se pare absolut credibil. Dacă 
toți prietenii tăi ar fi fost nimiciți, crezi că ai fi ajuns să spui oricui numele tău? Eu nu 
cred. L-ai păstra pentru tine, bănuiesc. 

— Dacă aş fi un laş. 

— Ah, după părerea mea, laşitatea este subestimată. Te poate ţine în viaţă. 

— Este atât de important pentru tine să fii în viață? Păcat. 

— Acum îți pare rău pentru mine? Nu ştiam că îţi pasă. 

Malorum râse. 


— Crezi că nu am mai văzut asta până acum? Bravadă în fața unei morți sigure? 
Ai fi surprins să afli cât de des se dau în spectacol cei care urmează să moară. Nu eşti 
unic. 

— Nu-mi pasă prea mult să fiu unic. Aminteşte-ţi, am fost educat ca un Jedi. 

— Da, toți sunteți la fel, presupun. Ipocriți. Flămânzi după putere. Aţi fost pe 
cale să preluaţi Senatul, ați încercat să-l asasinați pe Împăratul Palpatine... toate astea 
în timp ce purtați acele mantii ale umilinței. A fost o escrocherie bună, dar s-a 
terminat. 

Ferus flutură o mână în aer. 

— Îmi place ritmul tiradei tale. Trebuie doar să spui minciunile suficient de tare 
şi suficient de mult timp şi să pui o bătaie de tobă în spatele lor, iar următorul lucru 
care se întâmplă, toată lumea cântă aceeaşi melodie. 

— Adevărul este că... 

— Adevărul, spuse Ferus calm, este că Republica este acum un Imperiu, iar 
puterea este consolidată în mâinile unui singur om. El va face orice pentru a o păstra, 
orice pentru a o face să crească, iar tu eşti doar lacheul lui. 

— Asta nu este o dezbatere. După cum ai spus, a fost distractiv, Ferus Olin. Dar 
dacă nu ai de gând să cooperezi... 

— Ai metode să mă faci să vorbesc? Lasă-mă să mă gândesc. Tortura este încă 
împotriva regulamentului Senatului. Ultima dată când m-am interesat. 

— Atunci te înşeli. Senatul a aprobat solicitarea Împăratului de a avea mai multă 
libertate în modul în care se ocupă de duşmani. În vremuri ca acestea, se poate apela 
la măsuri extreme. 

Şi astfel, Senatorii continuă să-i dea Împăratului tot ce-şi doreşte, gândi Ferus. El 
schimba galaxia, încălca legămintele pe care fusese fondat Senatul, iar ei votau pentru. 
Sithul era inteligent. Întotdeauna acţiona cu aprobarea unui Senat care nu putea 
spune nu. 

— Te trimit într-o lume-închisoare, unde nu merge nimeni. Şi dacă nu dezvălui 
numele Jedilor despre care ştii că sunt în viață, vei fi executat pentru crime împotriva 
Imperiului. Crezi că îi va păsa cuiva? Au uitat deja numele tău pe Bellassa. 

— E normal, nu i-am mai sunat, nu le-am scris niciodată... 

— Vorbesc cu un om mort, spuse Malorum. Şi e timpul să-mi iau prânzul. 

Cu aceeaşi indiferență de care dăduse dovadă pe tot parcursul interviului, 
Malorum se întoarse şi ieşi. 


Capitolul 17 


De îndată ce Solace ateriză nava în locul de parcare ascuns sub peretele 
cavernei, Trever se aruncă în față şi plesni cu mâna pe dispozitivul de eliberare a 
cupolei cabinei de pilotaj. Chiar în timp ce se deschidea, el se cățără afară peste Solace. 

— L-ai părăsit! Pur şi simplu! strigă el. E vina ta că l-au prins! 

— S-a predat singur, Trever, spuse Solace, sărind din navă şi aterizând uşor 
lângă el. Nu am putut face nimic. Nu mi-a lăsat altă opțiune. 

— Jedii nu-i părăsesc pe Jedi! Trever simţi cum îl cuprinde furia. Dar tu o faci, 
nu? Ai făcut-o de două ori din câte ştiu eu. Tu nu ştii nimic despre loialitate! 

Solace stătea în picioare, impasibilă. El nu-şi putea da seama dacă era furioasă. 
Nu părea supărată. Dar voia ca ea să fie furioasă, voia să lupte. 

— Alegerile mele nu sunt treaba ta, spuse ea. 

— Ferus este treaba mea, spuse Trever. Este prietenul meu. 

— Îl vom găsi, spuse Solace. Oriunde l-ar duce, îl vom găsi. 

Trever auzi cuvintele ei ca şi cum ar fi fost de la distanţă. Pentru o clipă, nu 
avură sens. 

— Ce? 

— Am spus că îl vom găsi. Nu mă voi opri până nu-l vom găsi. Încă nu s-a 
terminat. Dar mai întâi avem nevoie de provizii şi de informaţii. Trebuie să... 

Solace se opri brusc. Păru să asculte, dar nu se auzea nimic. 

— Solace, ce... 

Ea se întoarse şi fugi, tăcută şi rapidă, de-a lungul pasarelelor. Făcu un salt atât 
de imposibil încât Trever ştiu că fusese ajutat de Forţă, sărind peste pasarele pentru a 
câştiga timp. 

Alergă după ea, picioarele lui tropăind în sus pe scări. Era la jumătatea drumului 
spre aşezare când auziră focuri de blaster şi țipete. 

Keets apăru deasupra, însângerat. Dintr-o dată fu lovit din spate şi căzu de pe 
pasarelă. Ateriză la picioarele lui Trever, cu trupul contorsionat, cu sângele curgând 
dintr-o rană. 

Asistentul lui Solace, Donal, alergă spre marginea pasarelei. 

— Suntem atacați! strigă el. 

Solace a avut dreptate, gândi Trever. Încă nu s-a terminat. 

Se pregăti pentru luptă... 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor pentru 
a împărtăşi conducerea sa benefică. Planete ce se aflau ele însele în primejdie datorită 
dezastrelor naturale sau izbucnirii unor revolte au putut să se îndrepte spre vecinii lor 
pentru a primi ajutor. Toate rasele, toate speciile inteligente, toate popoarele erau egale 
în fața legii şi îşi trăiau viața cu drepturi care le garantau deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei... În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspațiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forță, Cavalerii Jedi au menţinut 
pacea pe tot cuprinsul Galaxiei, generaţii după generații, şi au transmis mai departe 
crezul lor celor ce s-au dovedit deopotrivă capabili şi demni să fie Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea mişcare 
pentru că ea ar fi însemnat un eşec sigur. Cetăţenii Vechii Republici au putut dormi 
liniştiți în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili la 
influență şi mită, plecându-se cel mai adesea în fața dorințelor celor implicaţi în afaceri 
de comerț interstelar. Senatul, slăbit de atâtea secole de pace şi mulțumire de sine, a 
devenit periculos de neglijent. Răsturnarea politică era inimaginabilă, dar inevitabilă. 


SITH... 


Un mare contigent dintre Cavalerii Jedi care fuseseră ademeniţi de partea 
întunecată a Forţei au fost expulzați din Vechea Republică. După ce au pribegit o 
vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuţi 
sub denumirea de Stăpâni ai Sith-ilor. Pentru următoarele câteva mii de ani Imperiul 


lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul Sith 
şi a invadat Vechea Republică, însă armatele sale au fost înfrânte de forțele combinate 
ale flotei Vechii Republici şi ale Cavalerilor Jedi. Sadow cu o armată compusă din 
războinici Massassi a fugit spre marginile îndepărtate ale universului, oprindu-se în 
cele din urmă pe cea de-a patra lună a planetei Yavin. Aici, dictatorul militar a început 
să facă experimente asupra celor ce l-au urmat, transformându-i în fiare monstruoase. 
Aceasta a avut drept consecință Războiul Fiarelor din Sistemul Onderon. Maestrul Jedi 
Arca, Străjerul recent descoperitului Sistem Onderon trimise ucenicii săi Jedi pentru 
a pune capăt violentului Război al Fiarelor. Sub conducerea lui Ulic Qel-Droma, aceşti 
Jedi încearcă să aducă pacea pe Onderon, dar au fost permanent împiedicaţi de 
puterile răului ale Reginei Amanoa, o urmaşă a lui Naga Sadow. În cele din urmă 
conflictul vechi de secole se încheie odată cu sosirea Maestrului Arca, moartea Reginei 
Amanoa şi căsătoria Stăpânului Fiarelor Oron Kira cu Prinţesa Galia. Între timp, 
Cavalerul Jedi Exar Kun ce fusese instruit de Maestrul Jedi Vodo-Siosk Baas găseşte 
învățătura interzisă a vechilor Sith. El imită căile demult decăzuților Sith şi le foloseşte 
pentru a crea o proprie filosofie a Codului Jedi. Cu aceste cunoştinţe Kun pune la cale 
o vastă şi puternică frăție şi îşi arogă titlul de prim Stăpân Întunecat al Sith. Kun şi 
alți Stăpâni Sith preiau controlul asupra Galaxiei şi reînvie vechiul Imperiu Sith. Lor 
li se opun în mod violent sute de Cavaleri Jedi. Războiul Sith care urmează este un 
conflict teribil în care multe personaje istorice importante sunt ucise, inclusiv Maestrul 
Jedi Arca. Toţi Cavalerii Jedi se adună laolaltă pe luna-junglă într-un front unit contra 
cetății fortificate Sith construite de Exar Kun. Cavalerii Jedi aliați îi distrug printr-o 
masivă lovitură nimicitoare pe supraviețuitorii Massassi. La scurtă vreme după aceea 
Exar Kun este şi el ucis de Cavalerii Jedi. Spiritul său este surghiunit pe un tărâm al 
întunericului veşnic pe Yavin 4. Stăpânii Sith sunt înfrânți şi nu se mai aude nimic 
despre ei până peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influență şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea puterea 
şi carisma din partea întunecată a Forței. El avea însă ambiţii mult mai mari decât i-ar 
fi îngăduit funcția de Cancelar, iar aceia care i-au netezit drumul spre înaltele sfere ale 
puterii politice se vor trezi curând înlăturați, întemnițați ori striviți de mâna grea a lui 
Palpatine, în timp ce acesta îşi urmărea fără cruțare țelul final. Din ordinul lui 
Palpatine, noul Imperiu a început o cursă a înarmării cum nu a mai existat alta în 
istoria galactică. Imense nave cu o incredibilă putere de foc au sărit de pe planşeta de 
proiectare în existența reală parcă peste noapte. Progresul tehnologic ce a rezultat a 
determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o lume 
la alta. 

Sigur pe poziția sa, înconjurat de un nucleu militar ce-i ştia de frică, Palpatine 
s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns la 
cheremul capriciilor Împăratului, iar cele dintâi revolte împotriva lui Palpatine au fost 
înăbugşite aproape înainte de a izbucni. Cavalerii Jedi au fost vânațţi în mod sistematic 


şi executați sumar. Ei s-au văzut abandonați, trădați sau ucişi chiar de către aceia pe 
care îi apăraseră vreme îndelungată. Senatul marionetă ce fusese păstrat în funcțiune 
era permanent dezbinat, iar conducerea directă a fost încredințată Guvernatorilor 
regionali numiţi de Palpatine. Crearea unei arme teribile, una capabilă să distrugă o 
planetă întreagă dintr-o singură lovitură, a ținut liderii îngroziți ai fiecărei lumi sub 
amenințarea anihilării. Steaua Morţii a fost ultimul cuvânt al lui Palpatine — asigurarea 
finală a puterii sale asupra miliardelor de ființe pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forțţă Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în Senat. 
Acei Senatori planetari au înțeles pericolul extrem reprezentat de ascensiunea rapidă 
la putere a lui Palpatine şi au pus la cale, în secret, răsturnarea lui printr-o mişcare 
de preemțiune care ar fi concentrat valul rezistenței într-o forță care să asigure 
libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democrației Vechii Republici şi 
sistemului Senatorial şi socotea că, odată pusă în mişcare pentru a-l opri pe Palpatine, 
anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci când 
Guvernatorul planetar Ghormanez a refuzat să se încline în fața lui Palpatine. Cetăţenii 
acestei lumi, sfidând o sporire Imperială a impozitelor, au organizat un protest paşnic 
pe principalul port spațial al planetei, blocând pistele de aterizare folosite de navele lui 
Palpatine. Zeci de persoane au fost ucise şi alte sute grav rănite când o navă militară 
condusă de Căpitanul (ulterior Marele Moff) Tarkin a aterizat intenționat peste 
protestatari atunci când a venit să adune noile taxe. Acest eveniment a marcat moartea 
Vechii Republici şi în acel moment multe alte lumi au înţeles că sistemul democratic 
pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informații strict secrete, permițându-le să plănuiască lovituri 
prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au pricinuit 
puține griji lui Palpatine. Conducătorii lor erau săraci, iar forțele lor dezorganizate. Ei 
aveau puține arme şi, desigur, nimic din ceea ce ar fi putut face față forțelor Imperiale 
însărcinate cu eliminarea lor. Multe unități de rezistență au fost dispersate sau chiar 
nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informație dintr-o sursă amicală ajunsă la 
urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 


Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferinţă secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare şi 
armament, cele trei grupuri principale de rezistență au căzut de acord să se unească 
într-un grup coerent. Acest Tratat Corellian a pus bazele Alianţei care în scurtă vreme 
şi-a sporit puterea grație nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod fățiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianţa Rebelă, în numele şi cu autoritatea ființelor libere din galaxie declarăm 
în mod public şi solemn intenţiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor fiintelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietățile, onoarea şi 
viețile noastre.” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergenţele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al vieților 
lor. Piloți spaţiali au străbătut distanţe interstelare, adeseori în mici nave de luptă, cu 
riscul de a fi detectațţi şi întemnițați de Imperiali, în scopul de a se alătura Rebeliunii. 


